qundao/data-zh-poetry huggingface dataset:
居庸关
作者：许天锡
朝代：明

天设居庸险，乾坤此北门。山川通上郡，形势冠中原。铁骑连三戍，金城迫九阍。万方资阨塞，永荷太平恩。
往岁
作者：许天锡
朝代：明

皇华思往岁，一骑入云中。笛里愁人月，霜前落叶风。寒川陶战骨，野火燎秋空。闻道河西寇，今来欲向东。
征妇词
作者：许天锡
朝代：明

明月团团出，闺中夜夜看。愿随明月影，一照玉关寒。
忆江上草亭
作者：许天锡
朝代：明

每到芳春便忆归，梦中江国旧斜晖。渚边舴艋有时放，沙上鸬鹚无数飞。野兴顿从官后减，封书更觉病来稀。年将半百堪惆怅，钟鼎山林意愿违。
憩枫亭驿
作者：许天锡
朝代：明

枫阅他年世，亭馀旧日名。驱驰耽午寂，林薄送秋声。书卷行空载，尘心梦未清。侵晨犹远役，华发奈愁生。
戊午除夕泊建溪
作者：许天锡
朝代：明

守岁严城下，维舟积水前。春风吹短鬓，夜雨送残年。献纳成何事，推敲秪自怜。倦来成隐几，飞梦五云边。
戏赠李参赞
作者：许天锡
朝代：明

帝邱居士负峥嵘，老去犹为世网婴。幕府三年多酿黍，新诗一箧半言兵。天骄自保豺狼穴，朔漠空怀骠骑营。何日呼韩来稽颡，更题长句赠花卿。
户曹郑汝美李梦阳见过
作者：许天锡
朝代：明

冰雪消未尽，春阳犹作悭。沈绵坐迟日，旷废羞清班。琴樽屏所爱，安得有欢颜。英曹郑与李，幸此慰间关。道言淡而馥，芳襟偕秉简。回飙披庭树，暝色动远山。开情尽杯勺，向夕惜馀閒。出门月皎皎，上马不可攀。
政和旧徒陈生恪至询及南峰读书处
作者：许天锡
朝代：明

见说南峰旧竹林，烟霞长为锁清阴。溪边茶灶笋穿破，谷口吟窝花覆深。无数青芝生石室，千条白泻下云岑。于今苦被尘缨缚，秪恐仙源莫再寻。
新秋即事
作者：许天锡
朝代：明

九城疏雨洗蒸岚，独上高楼看蔚蓝。马挟秋声驰塞外，雁将凉信到江南。摩娑酒盏酬时节，斟酌方书理宿痰。笑我竖儒糜寸禄，安西车马怯征衫。
春日
作者：许天锡
朝代：明

春风怜病久，分暖到窗纱。雉堞朝无雪，茅茨物有华。惊心惟节序，快意自生涯。南客今将发，题书可问家。
春日偕谢邦实邵仁溥游乌石山浮觞浴鸦池
作者：许天锡
朝代：明

好春无胜游，烟景难再续。眷我同心人，游衍绍芳躅。南寻乌石奇，萝径穷委曲。攀跻初阳峰，悠然豁遐瞩。千山收雨云，四泽涨春渌。天地净空明，乌兔互出没。落花轻且閒，点点浮红玉。流莺纵娇音，细草展繁缛。连衽俯天光，洗觞泛醽醁。四事偶相宜，一醉万分足。昔人哀须臾，夜游秉长烛。此意谁则知，啸歌山水绿。
春日掖垣书感
作者：许天锡
朝代：明

迟日掖垣阴，殷忧愧此心。禦戎无上策，抚事独长吟。花柳青春好，烟霄紫阁深。悠悠空岁月，衰白易相寻。
春暮怀洞江草堂
作者：许天锡
朝代：明

近水茅堂旧乐饥，此时时物正芳菲。绿杨深巷黄鹂语，红槿疏篱粉蝶飞。春院野云疑我在，夜船江月照谁归。十年京国成何事，却被缁尘化素衣。
晓发张湾
作者：许天锡
朝代：明

黄鹂啼歇晓阴开，两岸垂杨荫绿苔。叶底轻花君不见，暖风吹入短蓬来。
晓吟
作者：许天锡
朝代：明

千里关山叫断鸿，五更钟鼓报西风。酒杯病后如纨扇，诗兴秋来似角弓。努力不堪伤老大，悲歌何处吊英雄。閒情无那成推枕，又见东方海日红。
晓望
作者：许天锡
朝代：明

清晓才披旧黑貂，门前物色便相招。野塘柳待风光动，茅屋霜随日影消。听鹤偶来松下径，看泉时倚竹边桥。无营更览能偕俗，日被山僧酒伴邀。
晚次安南吕块站
作者：许天锡
朝代：明

琼云归路正匆匆，十里官亭坐晚风。何事最关孤客思，数声啼鸟木绵红。
晚眺
作者：许天锡
朝代：明

暝色遥随旅雁群，戍鼙声动不堪闻。可怜天畔登楼眼，不尽南飞一片云。
晚至平南忆别马参戎澄
作者：许天锡
朝代：明

寒江落日背孤城，海月沙头又欲明。千里家乡残梦断，一川烟水暮愁生。不辞椰子杯中醉，生怕梅花笛里声。陡觉别来消瘦甚，马卿多病更多情。
月
作者：许天锡
朝代：明

关山秋夜月，南客独来看。野迥金波阔，风严玉兔寒。不堪闻戍鼓，且未息征鞍。孤寡空村里，何时涕泗乾。
望远
作者：许天锡
朝代：明

望远春还早，思亲日较长。闭门疏世故，抱病惜流光。买药囊将罄，呼朋酒已香。江边有草阁，结绿自垂杨。
杨京兆惠银鱼
作者：许天锡
朝代：明

朝来江渚凿冰痕，献罢随登七贵门。几处豆羹尊鲋鮇，谁家玉食厌羔豚。霜腴入鼎愁仍解，雪乳浮杯淡不繁。抚事独伤千古意，重卿今却贵鱼飧。
杨白花
作者：许天锡
朝代：明

春宫深，春昼长，杨花飞舞春云香。随风忽度江南去，万紫千红俱断肠。离魂渺渺如春水，荡渌杨花几千里。杨花流落向天涯，宫树朝鸦复暮鸦。
柬省寮故人
作者：许天锡
朝代：明

小村山馆隔风尘，卉服椰冠称野人。五粒寒松苍石古，一旗春茗碧瓯新。非无剡曲堪乘兴，少有壶天足抱真。应悔鸣驺出空谷，百年何日是閒身。
柳花
作者：许天锡
朝代：明

无赖杨花终日飞，穿帘入座落人衣。须怜客子伤迟暮，莫更飞来点鬓丝。
梨云僧舍饯郑希大
作者：许天锡
朝代：明

半年不到梨云室，送客偶然来赋诗。缘息暂依香座息，好怀翻为别情移。合欢明日非今日，晤语新知向旧知。最是秋风易生感，坐来梧叶落参差。
次乔选郎宇咏新竹韵
作者：许天锡
朝代：明

秋山暮雨收银竹，白岩轩前月可掬。开轩见月弄清影，辄有新诗续淇澳。翠筠缥节想停云，金薤银枝知夺目。此君择地托寸根，雪拥霜培渐蕃育。去年崛起才二三，今岁旋添馀五六。不随凡卉竟滋蔓，似识衰荣相倚伏。忆我江头坐啸时，风雨潇潇拂茅屋。别来几度长儿孙，回首光阴一何速。春城满眼桃李颜，如对宋朝亲卫祝。渴心爱濯君子风，幸接高林不须卜。
次杭考功阙左池上
作者：许天锡
朝代：明

禁籞轻云宿渐飞，九重楼阁曙光微。螭头濡笔书言出，鸡舌含香启事归。双阙晓风嘘爽气，一池秋水浸寒晖。令人却忆西征士，已有新霜上铁衣。
游南岩寺抵葛仙洞留题
作者：许天锡
朝代：明

穿岩越壑访遗踪，直度虹桥扣石钟。云幕半笼青菡萏，砂床长荐紫芙蓉。仙翁化去名犹在，稚子催归兴尚浓。欲借鲁阳挥日剑，一川烟水已高舂。
游海珠寺
作者：许天锡
朝代：明

冠山浮动小金鳌，拥出蓬壶控巨涛。沙渚南来遗谶在，海门东望暮潮高。芳洲碧草连苍霭，上界青莲吐白毫。醉卧中泠呼不起，欲招王子奏云璈。
游藕花居
作者：许天锡
朝代：明

五山皆佛国，潇洒藕花居。水气蒸楼润，山光入座虚。香床松子落，小径竹风徐。岁月缨微禄，烟霞空敝庐。
登南宁镇江门
作者：许天锡
朝代：明
体裁：七言律诗

武号山前瘴雨收，镇江门外水长流。一冬天气长如夏，连日风号只自秋。远思直穷千里目，吟怀聊寄五花洲。天荒落日堪惆怅，莫上筹边百尺楼。
秋夜词二首
作者：许天锡
朝代：明

七宝香台倚素秋，酒阑清切听箜篌。八千里外人如梦，月色经年不上楼。手弄双双交佩珠，不知明月上庭梧。秋来正望江南信，塞雁高飞过五湖。
秋夜词二首·其一
作者：许天锡
朝代：明

七宝香台倚素秋，酒阑清切听箜篌。八千里外人如梦，月色经年不上楼。
秋夜词二首·其二
作者：许天锡
朝代：明

手弄双双交佩珠，不知明月上庭梧。秋来正望江南信，塞雁高飞过五湖。
立春前二日下茶洋
作者：许天锡
朝代：明

客路侵残岁，归心胜急湍。寒风吹落日，健橹下层滩。石过鼋鼍走，山来剑戟攒。华堂荐松韭，能得预春盘。
胡来
作者：许天锡
朝代：明

胡来青黍尽，胡去幕南开。日落单于口，秋生李牧台。阴风吹杀气，战骨蚀苍苔。洒泪向千古，斯人安在哉。
舟中小饮
作者：许天锡
朝代：明

落日在鱼梁，逢人问水乡。飞花随棹远，高柳过樽凉。故国春无及，晴川兴且长。频年诗酒约，百倍未能偿。
苍梧閒眺
作者：许天锡
朝代：明

云暗苍梧晓正开，独舒怀抱向高台。千年剑在神光现，三足麋鸣使节来。越隽西连山似戟，桂江东注水如苔。登临不尽雄豪兴，欲倒鲸川入酒杯。
谒严子陵祠
作者：许天锡
朝代：明

一点微星炯，双厓钓石存。炎陵销旧业，过客酹清尊。草竹藏碑碣，渔樵问子孙。群英如耿邓，千载更谁论。
谒陵
作者：许天锡
朝代：明

仙卫珠邱王气深，百灵朝护郁森森。风生虎谷调春律，云起龙池结昼阴。玉匣千年留剑舄，金箱终夕动奎参。天潢正衍无穷泽，万国于今尽献琛。
车盘驿道中
作者：许天锡
朝代：明

杨柳风柔荡旅魂，耳边流水咽潺湲。青山当面似无路，黄犊出林疑有村。途路客怀聊自遣，闾阎民瘼不堪言。长安万里家千里，鸟宿僧归日又昏。
过分水关
作者：许天锡
朝代：明

石磴上不尽，青霄如可梯。到关闽海近，回首楚天低。绝巘愁飞鸟，晴潭落断霓。寻诗聊午憩，忽见日轮西。
过姑苏
作者：许天锡
朝代：明

远山如黛接平芜，白鸟分飞里外湖。宝带桥头开醉眼，江南诗景在姑苏。
过德州
作者：许天锡
朝代：明

迟日虹川远，春风锦䌫长。村明花几树，河折柳重行。汉使昭星象，周官列职方。閒情触佳景，聊为写诗章。
过德州
作者：许天锡
朝代：明
体裁：五言律诗

迟日虹川远，春风锦缆长。村明花几树，河折柳重行。汉使昭星象，周官列职方。閒情触佳景，聊为写诗章。
过鬼门关
作者：许天锡
朝代：明

隔林啼鸟乱鸣春，才到山巅又水滨。老树苍藤含雾雨，层峦叠嶂蔽星辰。穿岩越壑驱车险，伐木刊崖取道新。生过鬼门关下路，客怀争得不伤神。
送人之燕
作者：许天锡
朝代：明

燕云七千里，之子去匆匆。酒尽溪头上，春归暮霭中。桃花不受雨，榕叶易吟风。莫此伤离别，男儿欲竖功。
送南光禄署丞徐麟
作者：许天锡
朝代：明

曾共西湖醉画船，镜天花雨忆鸣弦。清歌欲坠孤山月，浩气真浮五色烟。东省身同将倦鸟，南都官是半閒仙。不堪明日河桥别，相对秋堂画烛偏。
送叶成夫还闽中
作者：许天锡
朝代：明

南征白雁叫秋旻，送尔归骖忆故人。月旦有评惭许劭，婚姻不断羡朱陈。山间松叶他时醉，洞口榴花几度新。怀梓况逢多病后，梦中鱼鸟递相亲。
送潘司训璋任海南
作者：许天锡
朝代：明

五羊城郭瞰环洲，君去之官是胜游。碧玉香分蒲涧水，绿萝阴合荔枝洲。渊人慷慨来鲛室，海气依稀见蜃楼。勾引十年幽讨意，欲从仙子问浮邱。
送照磨潭还闽
作者：许天锡
朝代：明

紫薇幕府似仙家，每忆过从早退衙。覆地绿云榕接叶，拂檐苍雪荔交花。诗成蝌蚪刊脩竹，奕罢旗枪斗细茶。京国相逢又相别，不禁清兴绕天涯。
送王永清之武阳
作者：许天锡
朝代：明

紫陌消残雪，青天带晚霞。双凫辞北极，一骑向中华。风拂金明水，春生博浪沙。知君为政日，岂有席门家。
送郑司训归玉山
作者：许天锡
朝代：明

三山之外小丹丘，送客归来半醉游。倾盖无缘松下问，逢僧有茗草间留。夕阳隐地千林暝，皂筴生风五月秋。却忆郑虔情更切，茫茫云水一孤舟。
重阳前一日柬余景文
作者：许天锡
朝代：明

三句违玉署，一枕感秋蓬。失谱琴忘操，思家药减功。寒烟冲去雁，暮雨入飞虫。明日重阳酒，烦君对菊丛。
雨晴邀林清夫饮
作者：许天锡
朝代：明

十日苦雨一尺泥，野人不出甘盐齑。石上苔还太古色，阶前草长如春荑。念子长为江海客，穷年不得同羹藜。邂逅归来始一笑，门前高马碧玉蹄。要路权家尚宾客，驼峰犀筋杯玻瓈。前者京城惜君别，古槐高柳秋凄凄。与子幸无一水隔，相望何乃成乖暌。人情世事多反覆，贫交还似糟糠妻。晴明迟子过我饮，只有斗酒兼黄鸡。
题小景
作者：许天锡
朝代：明

三叠秋心万里流，萧萧黄叶满汀洲。箨冠芒屩诗翁瘦，并作江南一片秋。
题张文献公祠
作者：许天锡
朝代：明
体裁：七言律诗

何处思贤一系舟，芙容山下曲江头。忠诚贯日千秋鉴，风度凌云百尺楼。野草荒烟迷故宅，红蘅碧杜满新洲。文章事业垂青史，直与双溪万古流。
题张文献公祠
作者：许天锡
朝代：明

何处思贤一繫舟，芙容山下曲江头。忠诚贯日千秋鉴，风度凌云百尺楼。野草荒烟迷故宅，红蘅碧杜满新洲。文章事业垂青史，直与双溪万古流。
题思亲楼
作者：许天锡
朝代：明

楼前旧鹤返长松，松想孤标鹤想容。极目逝波千种恨，伤心残梦五更钟。窗临东郭当秋陇，帘捲西风自夕舂。如此楼居仙所爱，爽灵休上幔亭峰。
题李隐君山庄三首
作者：许天锡
朝代：明

春云如幄荫仙家，千里寻君拂露华。傍舍野篱牵药蔓，过门流水带桃花。诗情借问谁题竹，酒渴时闻客唤茶。长日未将高兴尽，忽惊林杪闹栖鸦。痴儿竟日了公家，忽忆郊原物有华。策马独来寻旧约，听莺何处觅残花。杜陵稚子能赊酒，甫里先生解品茶。坐久不禁诗思搅，向君东壁醉涂鸦。狂客惟思醉作家，困临池馆挹光华。青天荡漾鱼跳水，红雨阑珊燕蹴花。午饷偶留山客饭，夕凉还赴野僧茶。明朝结束应官去，钟鼓长杨听晓鸦。
题李隐君山庄三首·其一
作者：许天锡
朝代：明

春云如幄荫仙家，千里寻君拂露华。傍舍野篱牵药蔓，过门流水带桃花。诗情借问谁题竹，酒渴时闻客唤茶。长日未将高兴尽，忽惊林杪闹栖鸦。
题李隐君山庄三首·其三
作者：许天锡
朝代：明

狂客惟思醉作家，困临池馆挹光华。青天荡漾鱼跳水，红雨阑珊燕蹴花。午饷偶留山客饭，夕凉还赴野僧茶。明朝结束应官去，钟鼓长杨听晓鸦。
题李隐君山庄三首·其二
作者：许天锡
朝代：明

痴儿竟日了公家，忽忆郊原物有华。策马独来寻旧约，听莺何处觅残花。杜陵稚子能赊酒，甫里先生解品茶。坐久不禁诗思搅，向君东壁醉涂鸦。
题画
作者：许天锡
朝代：明

渔家在何处，松坞枕寒流。况与上方近，时闻清磬幽。柴门掩村雾，小艇钓江秋。因忆寻槎客，无缘访十洲。
题画
作者：许天锡
朝代：明

酒筒诗卷足生涯，更爱茅斋傍水斜。独倚东风寻句好，一溪春渌涨桃花。
题画梅
作者：许天锡
朝代：明

洞江野客半枯槁，只有梅花与倾倒。蹇驴破帽过南村，不为梅花被谁恼。交情冷淡无人知，怪我凌寒起常早。江头腊月正月间，云里十枝九枝好。自从作客向天涯，万里风烟迹如扫。是谁写此断肠魂，坐对相思令人老。可怜两度度春光，不得香名入诗草。今朝试笔为君题，清泪如丝洒元昊。
题画用杨京兆亘韵
作者：许天锡
朝代：明

沧江涵清渚沙白，青天去山不盈尺。谁倾河汉洗霄氛，千顷波流浸坤脉。松下山人绿发翁，眼前霜根化为石。壶天旷荡足栖迟，枕穴须臾岂荣适。不知楚汉已随尘，自分烟霞久成癖。一朝沆瀣充枯肠，万古乾坤信双屐。草木知春自觉秋，日出为朝入还夕。应怜世上夸毗子，按辔迟回碍行役。不辞白首怀千金，欲买青山爱双璧。我忆洞江烟水村，高山为屏草铺席。岂无竹屋三两间，亦有烟波舟一只。会须养疴归去来，怅望秋空暮云碧。
题钟文选云山图歌
作者：许天锡
朝代：明

石屏山人过我游，手携群峰挈沧洲。买我如舟小斋里，景象落落乾坤浮。江声撼瑶席，山色悬清秋。碧树何渺渺，白云空悠悠。霏微烟岚湿不收，翠光欲上人衣裘。洞江先生起梳头，对之不觉宿疴瘳。但见翠微人家疏复稠，石田茅屋莓苔幽。小横桥涧风飕飕，无人濯足寒矶头。矶头一叶小艋艇，我欲乘之随长流。宁须骑鹤驾苍虬，与君鼓枻访丹丘，餐霞饮瀣穷冥搜。
饮易妙山亭和司空琬韵
作者：许天锡
朝代：明

风磴逶迤到此亭，掀髯长啸骇山灵。渐离故宅林枫暗，郭隗荒台野蔓青。白水一泓云作液，杂花三月锦为屏。醉来不话兴亡事，欲觅青鸾跨杳冥。
饮陈侍御风节亭
作者：许天锡
朝代：明

纤尘飞不到霜台，风节亭前长绿苔。石榻旧携明月坐，竹窗今为故人开。客途只合添诗草，时序都将付酒杯。回首苍梧云黯黯，与君愁思望蓬莱。
五指山和丘文庄公韵
作者：许子伟
朝代：明

翠壁崚嶒五岳连，恍疑仙掌出扶天。回环遥镇千溟浪，叆叇长浪百瑞烟。似鼓群山来北拱，已标奇甸正南悬。阳春雅调应相续，俊羽清商起太原。
奉使南还海口渡
作者：许子伟
朝代：明

路断天涯得少停，楼船箫鼓日逢迎。三更挂席渺沧海，二月乘槎老使星。春气暖如帷下卧，潮声细入寝边听。寒装顿喜充行箧，依旧悬车菽水亭。
奎塔淩霄
作者：许子伟
朝代：明

会阳文治壮兹台，望起奎光彻上台。岂谓胜形勤百姓，应知良牧达三才。岘颠唯有思羊去，河内岂无借寇回。往事浮屠人已去，南宗卢教自今开。
挽海忠介公
作者：许子伟
朝代：明

本来正气参天地，正气如公信可参。九死孤忠能悟主，一生奇节在惩贪。已闻吴下称为母，几见朝中果是男。蝉翼介轮何事重，对公衾影欲无惭。
文笔峰
作者：许子伟
朝代：明

凭谁竖羲画，插破古天荒。云锦毫端彩，星芒笔底光。颖临千嶂俯，翰洒八埏香。对此心缘正，依稀首欲昂。
沈太守邀饮骊台口占纪胜二绝
作者：许子伟
朝代：明

嶪嶭山城古石龙，碧流环绕似云从。登台会见文翁化，指点千家屋可封。化城文运自今昌，东璧星辉接水光。最喜台成龟出洛，道南回首日扶桑。
沈太守邀饮骊台口占纪胜二绝·其一
作者：许子伟
朝代：明

嶪嶭山城古石龙，碧流环绕似云从。登台会见文翁化，指点千家屋可封。
沈太守邀饮骊台口占纪胜二绝·其二
作者：许子伟
朝代：明

化城文运自今昌，东璧星辉接水光。最喜台成龟出洛，道南回首日扶桑。
游青山三首
作者：许子伟
朝代：明

江门春景自吾乡，祀罢先生蹑玉阳。剩有春风蓑一领，不妨投足雨如浆。年来东道主人翁，静似潜龙动亦龙。潇洒不知身透雨，乘风直欲跨崆峒。春到文昌满县花，御杯高处讲无遮。微茫雨色团倾盖，错认青阳是白沙。
游青山三首·其一
作者：许子伟
朝代：明

江门春景自吾乡，祀罢先生蹑玉阳。剩有春风蓑一领，不妨投足雨如浆。
游青山三首·其三
作者：许子伟
朝代：明

春到文昌满县花，御杯高处讲无遮。微茫雨色团倾盖，错认青阳是白沙。
游青山三首·其二
作者：许子伟
朝代：明

年来东道主人翁，静似潜龙动亦龙。潇洒不知身透雨，乘风直欲跨崆峒。
玉阳书院
作者：许子伟
朝代：明

好筑山堂深未深，篮舆便得两登临。共寻胜日无边景，时话先天一点心。苗发雨翻新作浪，枝头乌宿故知音。乾坤不惜明开眼，红紫东风自古今。
皋塘馆喜晴拟回玉阳书院祀白沙先生
作者：许子伟
朝代：明

闻道青山耻据梧，巾车又到小蓬壶。岩花宿雨红含态，水鸟新晴绿唤雏。本为登山持蜡屐，更盟观海泛棠舻。春风两袖蒲三尺，归对先生契我无。
马鞍冈
作者：许子伟
朝代：明

从来天厩种，不受俗鞿缰。锦鞯黄金勒，蹄骄道路长。
刘璧亭年丈招饮舟中
作者：许孚远
朝代：明
体裁：七言律诗

树影离离河水流，使君载酒泛沧洲。捲帘倏过千山雨，隐几萧然六月秋。天地几人愁逆旅，风波何处话扁舟。夜来独向前汀宿，鸥梦蘋香两自愁。
平凉诸生从游崆峒山上诗以勖之
作者：许孚远
朝代：明
体裁：古风

登山自平地，高以下为基。脚根如不力，崔嵬焉得跻。突兀五台峰，中有三天路。直上万仞冈，虚空更无柱。所以大易训，礼卑而智崇。卑法业乃积，崇效德方隆。文艺道之英，根深枝叶茂。培养欲沉潜，诵读宜宏富。人伦庶物间，天则不可违。要令常著察，内省免瑕疵。能以无碍心，而行真实地。高明亦中庸，攸往无不利。穷达固有遇，尧桀在所趋。阿衡与陋巷，百代同光辉。秦俗喜淳庞，况存圣哲矩。忠信肯好学，一日应千里。吾愧尔师表，此志良勤劬。勉旃二三子，迈往毋踌蹰。
洵阳道中
作者：许孚远
朝代：明
体裁：五言律诗

历遍商颜路，言从汉水濆。秦关千里尽，楚地一江分。岸柳移春棹，山鸠度晚云。悠然乡国意，野吹隔溪闻。
游崆峒纪事
作者：许孚远
朝代：明
体裁：古风

秦郊雨乍歇，关山云未收。我因校士罢，漫作崆峒游。高平迤逦四十里，崆峒崒嵂天中起。泾水汤汤山下流，问道宫前初至止。篮舆倒挽陟崇冈，白云茂茂古木苍。元鹤深居岩下洞，咫尺仙踪不可望。有客邀我东台上，梵宫杯酒聊相向。登临到处意难禁，急呼衲子为前乡。西行数百武，徙倚青松阿。瞥见万仞壁，云中影婆娑。青黄色相杳难指，登州海市差可拟。直如混沌气初分，人间画图那有此。从兹转入三天门，峡中一线百回身。峰头伏谒元帝室，俯视迷茫混八垠。徘徊且复空亭坐，须臾林霏云影破。千崖万壑顿生辉，飞鸟天边看个个。乘舆直上香山顶，旷然遐瞩无畦町。云外青山山外云，六合都归一瞬顷。昆崙万里断复连，黄河百折绕中原。帝王贤圣屈指数，雍州形胜何其尊。吁嗟轩辕氏，下问广成子。御世本元灵，静者握其纪。轩辕广成不可作，纷纷议论徒穿凿。大道若容私智求，乾坤炉鼎宜销烁。兴尽归来已夕阳，五台云气复苍黄。阴晴昼夜理如是，羽化难期空断肠。
登南高峰夜归湖上
作者：许孚远
朝代：明
体裁：七言律诗

杖藜扶醉蹑层空，吴越江山一望中。南渡楼台馀宿草，西陵杉桂动秋风。烟消野寺鸣孤鹤，日落沧洲度远鸿。归向湖心吟夜月，一蓑潇洒即渔翁。
黄村塔院归途遇雨宿舟中
作者：许孚远
朝代：明
体裁：七言律诗

山行云气满萝衣，忽向黄村失翠微。自爱良朋五湖集，不妨夜雨一蓑归。身随鸥鸟眠俱稳，歌发阳春和更稀。剩有渔灯破清晓，苍烟白露共依依。
茫茫
作者：许学
朝代：明

茫茫细柳新蒲绿，处处悲歌痛哭声。到底万难难一死，更何图报报他生。家贫母老空薇蕨，国破君亡尚甲兵。搔首呼天天不语，旃蒙作噩序朱明。
登五乳峰·其一
作者：许完
朝代：明
体裁：五言律诗

五乳峰前路，游人踪迹稀。兴来成绝赏，心醉欲忘归。斸药分山髓，穿云破石衣。夕阳西壑暝，洞主掩柴扉。
登五乳峰·其二
作者：许完
朝代：明
体裁：七言律诗

少室山前五乳峰，振衣千仞许谁从。黄河淼淼舒晴练，洛邑微微见蚁封。足缩羊肠回俗驾，眼空鳌极荡尘胸。乾坤胜地钟灵异，云雨时时起蛰龙。
三月三日作
作者：许宗鲁
朝代：明

上巳今朝是，风光异往时。海云成雪易，塞柳得春迟。目极关山道，情悬曲水诗。谁能修禊饮，一涴望乡思。
三月三日游含元殿
作者：许宗鲁
朝代：明
体裁：五言律诗

芳辰临上巳，废殿访前朝。地古佳名在，时移王氧消。河山看表裹，观阙想岧峣。春草兴亡恨，行歌《麦秀谣》。
东岳
作者：许宗鲁
朝代：明
体裁：五言律诗

秩祀严东土，明禋冠五宗。金函神鬼箓，玉简帝王封。海涌中宵日，岩留上古松。何时凌巀嵲，飞举跨苍龙。
九日同刘司徒慈恩寺登高得严字
作者：许宗鲁
朝代：明
体裁：七言律诗

积雨初晴爽气严，南山空翠落虚檐。登高尚觉秋怀壮，抱病深嗟酒同廉。白社有缘逢惠远，黄花如约迟陶潜。为耽佳节忘归暮，风帽欹斜醉不嫌。
九日玉泉寺登高
作者：许宗鲁
朝代：明
体裁：七言律诗

禅林高出翠微中，九日来登四望通。野径霜前惊落木，海天秋杪送征鸿。看山把菊还陶令，结社谈玄自远公。醉里独怜双鬓短，强持乌帽向西风。
亭上
作者：许宗鲁
朝代：明
体裁：古风

群动暮巳息，吾亦舆时休。暂去簿出劳，薄立怀夕游。逶迤步畦径，逍遥即林丘。凉风洒檐树，亭影漾池流。澄神对止水，冲卢复何求？尊中有素醪，猾酌还自酬。心远境亦寂，何必于沧洲。
八月十三夜开福精舍对月
作者：许宗鲁
朝代：明
体裁：古风

灵境自虚寂，秋期倍森爽。西风洒楼板，钟梵虚空响。浮云薄暮画，华月东溟上。光明丽中天，群昧倏以朗。对此悟圆照，因之释众想。况有素心人，相将共幽赏。
别馆奉饯刘士奇参政湖南
作者：许宗鲁
朝代：明
体裁：五言律诗

花明翡翠馆，洒滟凤凰卮。楚塞动行色，秦筝起别思。云疑神女梦，竹想帝妃辞。倘著南游赋，因风一寄之。
功德寺
作者：许宗鲁
朝代：明
体裁：七言律诗

功德寺前湖杳冥，渚花汀草流芳馨。法堂云深殷仙梵，塔院画寂喧风铃。野烟空蒙石阁邃，春水荡漾莲台青。开门秀色净如洗，落日西山虚翠屏。
医闾春望同李户部诸君子
作者：许宗鲁
朝代：明

医闾登眺倚胡天，辽左封疆指顾全。山势北来连靺鞈，海云东尽辨朝鲜。岩花竞暖霏香云，塞草留春蔼翠烟。公暇暂同淹永日，喜无烽火报甘泉。
医闾春望同李户部诸君子
作者：许宗鲁
朝代：明
体裁：七言律诗

医闾登眺倚胡天，辽左封疆指顾全。山势北来连靺鞈，海云东尽辨朝鲜。岩花竞暖霏香雪，塞草留春蔼翠烟。公暇暂同淹永日，喜无烽火报甘泉。
十七夜雨坐
作者：许宗鲁
朝代：明

秋云满空塞，夜景生寥廓。开帘对零雨，客思转萧索。灯明虚室幌，月暗高城柝。天际闻远鸿，琴中悲怨鹤。佳人不共赏，感叹秋怀恶。侧想明月辉，梧桐坐来落。
回雁峰
作者：许宗鲁
朝代：明
体裁：五言律诗

近郭山林僻，浮空竹树开。潇湘萦素练，云物护丹台。岁晚群芳歇，天长旅雁回。远游思拟赋，真愧屈平才。
城南游览怀古
作者：许宗鲁
朝代：明

杨柳今无渚，芙蓉旧有园。请看蒿里地，即是乐游原。
宿渡口寺
作者：许宗鲁
朝代：明
体裁：古风

朝行辞蔚萝，瞑宿寄禅室。乍屏车马喧，颇遂山林癖。闭门谢嚣哄，晏坐同隐逸。雨洗莲界青，月照松关白。夜榻秋声远，海镫定光碧。道心难遽探，俗虑暂可涤。匪曰参上乘，聊以寄空寂。
寄冯伯房御史
作者：许宗鲁
朝代：明
体裁：七言律诗

夏口别君今廿年，地偏书劄迥难传。遥闻御史如桓典，且喜诸生有郑玄。老去交情悬楚泽，秋来离思满江天。雨花台上登临处，寄我云霞赋几篇。
寒夜怀皇甫世庸
作者：许宗鲁
朝代：明
体裁：古风

夜色寒以肃，北风振高枝。况有南飞鸿，嘹唳云间悲。思君隔烟水，还望情无涯。岂无琴尊欢，而舆谁共之？耿耿不能寐，起见星河垂。愿言拾瑶草，顺风能远贻。
徐氏南庄秋集
作者：许宗鲁
朝代：明
体裁：五言律诗

九月重逢闰，一年秋未残。城南时载酒，楼上复凭阑。黄菊霜前放，青山雨外看。病躯犹自可，不畏倚高寒。
春兴
作者：许宗鲁
朝代：明
体裁：五言绝句

野霁花争发，川长柳渐齐。春光更何许，多在杜陵西。
春日园居雨中作
作者：许宗鲁
朝代：明

南山云雾暗长安，坐惜芳菲欲向阑。海燕归迟春色暮，谷莺愁剧雨声寒。柔添柳线垂金水，湿重花梢压绣栏。安得东风开暖霁，曲江走马恣游观。
春日游同庆故池
作者：许宗鲁
朝代：明
体裁：五言排律

昔是皇家苑，今为藩国池。景笼馀旧号，花萼尚残碑。风馆榛芜合，龙舟岁月移。藤垂千尺蔓，树拱万年枝。芳草王孙赋，霓裳帝子辞。翠盘怀妙舞，玉笛想横吹。佳丽前朝迹，兴亡异代时。乘春聊命赏，览古一兴思。海变旋成陆，台倾巳就夷。援琴歌慷慨，徒感雍门悲。
春日登含元殿故址作
作者：许宗鲁
朝代：明
体裁：古风

览故蹑祟基，披荒抚遗迹。川原谅如斯，壮丽感非昔。五城隐见分，双阙岩亭立。参差想华构，淩厉馀层级。却绕泾滑明，俯视终南屹。落日黯将暮，春草萋以碧。嗟哉市朝变，去矣雄园熄。黍离有馀悲，桑海讵终极！
晚渡黄河
作者：许宗鲁
朝代：明
体裁：五言律诗

落日西山暗，洪河夏涨馀。昏黄沈巩洛，浩渺极梁徐。鼓听临流驿，灯看远岸渔。频年在行役，倚棹一长吁。
暮春同诸子登望江楼作
作者：许宗鲁
朝代：明
体裁：古风

曩宦阙兹游，今来遘斯赏。朱阁淩汉飞，丹磴缘云上。芳时艳桃柳，春渚茁菰蒋。浩浩江水修，茫茫楚封广。惠风拂绮楹，淑气耀金榜。波光荡空洞，石霞映虚敞。层观每兴瞩，万籁各奏响。冲骞信有基，大造窥无象。暂喜辞喧卑，同怀纳高爽。寄言彻风轩，兼以出尘网。
望洪光寺
作者：许宗鲁
朝代：明
体裁：七言律诗

香台隐隐蔽层峰，曲磴盘盘转万松。缥缈烟中祗树色，稀微花外上方钟。光摇涌殿琉璃净，路入双林翡翠重。渡海何年心自许，梯云此日恨无从。
期游蒙溪庵遄归不果途中赋述寄遗道侣
作者：许宗鲁
朝代：明
体裁：古风

邃壑启神窟，延阜罗仙源。富有山水胜，蠲谢尘土喧。芒田莳大药，洞府弭华轩。玉桃千载实，珠树四时蕃。冲想寄灵圉，遐瞩阻玄门。怆往齿发变，期来岁月奔。缠绵未能解，飞举讵堪言。因书达羽客，聊以展寒温。
杨子港·其一
作者：许宗鲁
朝代：明
体裁：五言绝句

江汉风流涌，舟航系缆时。如何催浪急，王事有程期。
杨子港·其七
作者：许宗鲁
朝代：明
体裁：五言绝句

野泊傍渔舟，翁妇夜深语。明月随风波，飘零保儿女。
杨子港·其三
作者：许宗鲁
朝代：明
体裁：五言绝句

拨闷夜呼酒，东风晓发船。醉眠人唤醒，春梦自家还。
杨子港·其二
作者：许宗鲁
朝代：明
体裁：五言绝句

汉水明珠斗，春洲宿野鸥。蓬窗不成寐，翻为利名羞。
杨子港·其五
作者：许宗鲁
朝代：明
体裁：五言绝句

锦树江村远，青芜野路荒。家家春事早，都是为官忙。
杨子港·其八
作者：许宗鲁
朝代：明
体裁：五言绝句

贾客轻远游，祇知重金宝。江湖多风波，归去家乡好。
杨子港·其六
作者：许宗鲁
朝代：明
体裁：五言绝句

野田有高低，春流多不满。亦有无家人，掩泪各分散。
杨子港·其四
作者：许宗鲁
朝代：明
体裁：五言绝句

春风何太苦，作意阻行舟。对酒看长剑，悠悠不尽愁。
横渠祠
作者：许宗鲁
朝代：明

道启乡先哲，名垂世大儒。宫墙犹阙里，祠宇故横渠。撒坐缘归正，悬铭为砭愚。平生勤仰止，何曰一抠趋。
歌风台
作者：许宗鲁
朝代：明
体裁：五言律诗

乱水疑无地，荒城但有台。风烟沈王气，歌咏想雄才。世远川原变，秋深草木哀。登临招猛士，芒碣暮云来。
正月十四日汧邸灯燕遇雪
作者：许宗鲁
朝代：明
体裁：七言律诗

长安霏雪满山川，帝子张灯令节前。六出花明流夜月，九枝光暖结春烟。仙倡玉树调新曲，上客瑶华拟钜篇。十载王门枚叔老，强将衰白侍宾筵。
浯溪晨眺
作者：许宗鲁
朝代：明
体裁：古风

夏泛湘水澨，晨览浯溪濆。疏岩抗秀丽，杂卉流芳芬。径折下入谷，磴盘高蹑云。众木荫繁影，丛筱扇微薰。台眺极虚豁，槛俯辞喧纷。披荒辨故址，拨翳求所闻。鲁公留令迹，漫叟焕遗文。经营祖斯籕，纪述宗典坟。慨此连城璧，炳兹昭代勋。照耀星日辉，呵护神鬼勤。石鼓载颂周，铜盘始铭殷。遐轨固有类，至宝垂无垠。
渡白沟
作者：许宗鲁
朝代：明

昔运遘屯厄，恒纪变参商。南风日不竞，朔吹益远扬。英雄各乘御，龙战血玄黄。矫矫平将军，独立当中央。张弧射九日，抚剑盼四方。事去绩故隳，志伸愿已偿。朅来岁月久，道里未能忘。仲生固有为，忽死亦其常。停骖览故壁，雪涕履战场。清川带萦纡，白骨浩纵横。惋叹不能发，总辔歌此章。
留城怀古
作者：许宗鲁
朝代：明
体裁：古风

哲士昔未达，龙伏于草莱。翻然奋鳞翼，出际风云期。手握黄石符，身为赤帝师。智运秘神鬼，萧韩那得知。四海归皇图，英雄多见疑。开国重始遇，乞留有馀机。河山奄旧疆，圭组纷陆离。履满戒知止，居祟卢蹈危。避彀假高踪，赤松杳何之？冥冥九霄上，飞鸿振羽仪。寄谢工弋者，悬情一何为？此意商岩叟，庶几达其微。
登昆卢阁
作者：许宗鲁
朝代：明
体裁：五言律诗

香阁标灵胜，丹梯览壮模。人天开化国，海岳卫皇都。结盖莲云涌，县珠宝月孤。飘遥辞世网，万有尽空无。
登湖山楼（楼在齐山）
作者：许宗鲁
朝代：明

近郭危楼俯碧湍，倦游孤客倚朱阑。淮肥山色尊前出，吴楚江流画里看。旅思逢秋增短鬓，乡心随雁过长安。黄花白酒登高日，玉笛金笳起暮寒。
登黄鹤楼三首·其一
作者：许宗鲁
朝代：明
体裁：五言律诗

胜览临黄鹤，高才共陆机。倚楼秋月堕，送酒暮云飞。江水摇珠殿，山风动石扉。重来歌慷慨，留眺坐忘归。
登黄鹤楼三首·其三
作者：许宗鲁
朝代：明
体裁：五言律诗

石磴仙楼转，江流楚塞长。翔风喧草树，南国下烟霜。指顾苍梧外，瞻依紫极旁。一闻崔颢句，山水借辉光。
登黄鹤楼三首·其二
作者：许宗鲁
朝代：明
体裁：五言律诗

短日凭虚阁，长江动远空。烟开汉水白，霞映楚云红。野兴观沙鸟，乡书望渚鸿。登临有王粲，词藻独称雄。
石钟寺
作者：许宗鲁
朝代：明
体裁：五言律诗

抱郭云林丽，悬岩楼观虚。窗光挹彭蠡，檐翠下匡庐。霜吼鲸音石，风翻贝叶书。烟波五湖上，到此忆高居。
秋日曲江同韦西诸君子游燕
作者：许宗鲁
朝代：明
体裁：五言律诗

柴门曲江畔，榆柳昼阴阴。入竹寻幽径，开窗得远岑。野蔬童旋摘，村酒客同斟。坐听凉蝉响，萧萧秋满林。
秋日过相国熊峰先生故居
作者：许宗鲁
朝代：明
体裁：古风

坼台愿已违，奠楹兆何速？山立巩不摇，川逝迥难复。生申灵气閟，化宿馀精郁。烈往宠独延，代遥誉恒馥。膺门俨若存，拭履怆弥笃。翟罗张巳久，容闾式谁续？时态伤雨云，义感坟陵谷。
秋晚闾山登眺
作者：许宗鲁
朝代：明
体裁：七言律诗

九日边城风未寒，名山与客共盘桓。经霜锦树真宜画，对酒黄花尚可餐。病体不胜浮大白，壮怀犹自岸危冠。晚来更上崔嵬石，始信人间行路难。
秋晚闾山登眺
作者：许宗鲁
朝代：明
体裁：七言律诗

九月边城风未寒，名山与客共盘桓。经霜锦树真宜画，对酒黄花尚可餐。病体不胜浮太白，壮怀犹自岸危冠。晚来更上崔嵬石，始信人间行路难。
立春夜燕师徵君宅醉中作
作者：许宗鲁
朝代：明
体裁：七言律诗

西京豪士青春燕，南国佳人《白雪歌》。醉裹不知身老大，欢来那问夜如何。缠头锦段无劳惜，到手金尊岂觉多。白发红桩笑相向，良宵为乐肯蹉跎。
立秋日曲江别业作
作者：许宗鲁
朝代：明
体裁：五言律诗

垂柳昼阴阴，村居门巷深。秋光来此日，时序感吾心。水鸟浮沈浴，风蝉断续吟。江皋馀暑在，竹下且披襟。
答惟乔夜集
作者：许宗鲁
朝代：明
体裁：古风

檐雨罢宵响，海月升东楹。杪秋气高肃，台馆滋虚清。长歌命深酌，豪谈对友生。眷眷一夕欢，悠悠千载情。
至日偶然走笔
作者：许宗鲁
朝代：明

去年冬至尧母城，城头较射角弓鸣。今年冬至毗陵馆，冻雨寒云岁华晚。江南塞北风土殊，何地何年是家居。愁端岂只如宫线，一日长添千里余。
至日偶然走笔
作者：许宗鲁
朝代：明
体裁：诗

去年冬至尧母城，城头较射角弓鸣。
今年冬至毗陵馆，冻雨寒云岁华晚。
江南塞北风土殊，何地何年是家居。
愁端岂只如宫线，一日长添千里馀。
花药山
作者：许宗鲁
朝代：明
体裁：五言律诗

花药经行处，云霞坐卧深。谈禅逢白足，扫地布黄金。竹抱高僧节，莲开静者心。何须访庐岳，即此是东林。
苕溪歌
作者：许宗鲁
朝代：明
体裁：七言绝句

沙际交飞双燕子，池头并宿两鸳鸯。采莲人自愁相见，况遇青衫白马郎。
西苑
作者：许宗鲁
朝代：明
体裁：五言律诗

画阁横青汉，彫台俯碧流。苑云低度雨，宫树早生秋。水抱芙蓉殿，山连翡翠楼。何须浮海外，即此见瀛洲。
谒北镇祠
作者：许宗鲁
朝代：明
体裁：七言律诗

名山秩望古三韩，戒晓斋心展璧坛。观阙海光摇远霁，塞垣风力殿馀寒。功齐五岳威灵久，品视三公礼数宽。一统华夷归镇静，明禋千载奉祠官。
赤壁泛舟
作者：许宗鲁
朝代：明
体裁：古风

辍翰去幽馆，扬舲溯洄渊。澄澜饶羽盖，倒影浮宾筵。前眺霞壁丽，侧泛云岛妍。窗飙扇微粼，纤魄流通川。岸姿媚嘉月，水容漾遥天。杂卉芬紫岫，鲜葩耀碧泉。跃鲜掷素波，慧羽吟繁弦。嘉明艳簪盍，时景臻华年。淑气怡赏情，和春薄冲玹。撷芳纵泮涣，命酒恣留连。俯仰揽故迹，怅望怀昔贤。雅抱良不穷，既醉陈兹篇。
边事三首·其一
作者：许宗鲁
朝代：明
体裁：七言律诗

九天行殿丹青丽，列镇雄兵虎豹屯。上谷将军新赐姓，晋阳妃子独承恩。锦屏歌吹天颜喜，玉帐森严将令尊。流水浮云俱过眼，伤心甲第镇千门。
边事三首·其三
作者：许宗鲁
朝代：明
体裁：七言律诗

眉山司马万人豪，曾筑长城心计劳。坐使匈奴无右臂，笑谈边鄙失腥臊。黄云北去龙沙迥，黑水东来雉堞高。卫霍不须论战伐，万年基业本萧曹。
边事三首·其二
作者：许宗鲁
朝代：明
体裁：七言律诗

朵颜三卫海西头，保定河间种类稠。千里营屯成拱卫，百年礼乐化旃裘。虚传江统能高论，须信文皇有远谋。古北黄花俱肘腋，瞻天谁抱杞人忧。
辽左雪中登楼
作者：许宗鲁
朝代：明

岁杪崇朝雪，天涯绝塞城。冻云连海色，枯木助风声。怀土情无已，登楼赋未成。梅花南国思，笛里暮愁生。
送别吴医冯元理
作者：许宗鲁
朝代：明
体裁：七言绝句

采药吴中久匿名，偶骑山虎下山行。还丹卖毕还山去，人说都门有宋清。
送葛稚方赴河西幕
作者：许宗鲁
朝代：明
体裁：古风

君乃上谷才，远赴河西幕。山中忽相见，故旧情如昨。神骏本为龙，屈蛰今成蠖。骁腾千里驾，且困监车缚。遥闻主将贤，爱客时开阁。相逢一二语，即订生平诺。日饮葡萄春，醉舞莲花锷。欢言鱼水契，不道殊方恶。秋城舆尔别，霜叶缤纷落。丈夫轻远游，为赋《从军乐》。
野酌
作者：许宗鲁
朝代：明
体裁：五言律诗

野酌倾崖蜜，山羞荐渚兰。藉云衣袂湿，浮翠酒杯寒。醉舞携玄鹤，仙谣奏紫鸾。临风思羽翰，长啸振岩峦。
零陵西亭同朱大参衮杨佥宪材赋
作者：许宗鲁
朝代：明

八洞探幽赜，登台散远心。雷声带雨重，虹影射江深。山巩三苗国，天低八桂林。来游陪二妙，词赋总南金。
题画
作者：许宗鲁
朝代：明
体裁：五言绝句

草阁生昼凉，南风涤炎暑。幽人坐忘言，静听泉石语。
入新安界
作者：许宾
朝代：明
体裁：五言律诗

十日疲行役，云山接大鄣。马蹄知故道，人语别殊方。过雨防沙溜，临溪问石梁。罗含家已近，兰草遍池塘。
王官谷乐隐
作者：许庄
朝代：明
体裁：七言律诗

杖藜徐步看青山，笑向东风解醉颜。幽径有花春正好，柴门无客昼常关。辟开荒地二三亩，结上茅庐一两间。睡到日高犹未起，卧听流水任潺湲。
八月十六夜赠王湛塘侍御
作者：许应元
朝代：明
体裁：古风

昨夕中庭月微彩，思君把杯何可待。今夕逢君夜复昏，篝灯寥落对空樽。古来万事常如此，人意天时不相似。棋局能禁清漏长，高谈无藉黄流旨。爱君直道直如弦，白简霜飞落九天。谪向南华为傲吏，应从麻谷濯仙泉。麻源华岭古栖贤，灭没那知千载前。无复颜公旧时石，空传谢客远游篇。颜公谢客皆安在，今其不欢后仍悔。君将共命归南都，余亦翩然向东海。眼前翻覆无足凭，今日澍雨明日晴。不见庾公楼上月，千秋还照武昌城。
再过怀玉感述
作者：许应元
朝代：明
体裁：古风

瑟瑟零雨暮，荧荧灯烛光。我仆亦已痡，偃息临广堂。我何独不寐，起坐思纵横。念我同怀人，远游在冀方。岂无二三子，与子共翱翔。良友信可怀，宁知非尔兄。引领既北睇，侧身复东望。倚闾久相待，何以迟迟行。修途繁暑雨，涂潦沾衣裳。愿言托晨风，飞止即故乡。
赋得章华台送刘给事使楚分封
作者：许应元
朝代：明
体裁：古风

君不见楚王章华初筑时，方城连亘匝天池。倾天转地起台榭，日月隐蔽星辰移。皮冠豹舄矜雄武，驰道离宫贮歌舞。美人争惜颜似花，猛士犹闻力如虎。只知桂焰薰华屋，不道陂陀生灌木。簪履无复昔宾游，山川依旧开侯服。天王汉水起飞龙，赤社灵光照祝融。已准虞巡觐群后，还循汉策广分封。乘车远自青霄下，朔雪龙旌飒沾洒。玉节初分碣石宫，广乐先陈洞庭野。洞庭潇湘水拍堤，回皋曲岸思凄迷。啼竹曾缄帝子恨，纫兰欲缀侍臣衣。侍臣给事明光里，子政才贤时罕比。已知意气开衡云，还见篇章倾下里。郢路燕畿万里馀，遥看三户壮黄图。归来定有兴都赋，岂向荒台怨久芜。
修禊日集诸友泛昆池
作者：许弘勋
朝代：明
体裁：五言律诗

湖静春烟乱，风恬晚浪平。飘然觞咏乐，顿悟死生轻。绝巘游人醉，中流我辈清。迟回白马寺，犹有按歌声。
丁酉再告
作者：许弘纲
朝代：明
体裁：七言律诗

多病年来不耐官，柴门柳色意中看。偏于莼菜思张翰，自分围棋老谢安。长日生涯惟点易，故人书问且加餐。画溪烟雨春蓑绿，重与君王乞钓竿。
为衍圣公赋诗礼庭
作者：许彬
朝代：明
体裁：五言律诗

共说趋庭处，全声问道庵。寸心知景慕，万里事幽探。岂但闻三礼，还看学二南。高山频仰止，隔座挹清岚。
清明节同高苗二学士扈驾谒山陵次韵
作者：许彬
朝代：明

宝纛留行殿，肩舆到上方。明楼通御气，神道仰重光。柳拂千条翠，花熏百和香。回銮天已曙，鼓吹入云长。
送李佑之赴陕西参议
作者：许彬
朝代：明

十载含香侍上台，旬宣分陕用奇才。黄河九曲天边落，华岳三峰马上来。长乐月明笳鼓静，终南云敛障屏开。行行喜近重阳节，黄菊飘香入酒杯。
题王舜耕画
作者：许彬
朝代：明
体裁：六言诗

流水桥头行客，青山树杪人家。仙源正在何处？松萝深锁烟霞。
徐偃王坟
作者：许恂如
朝代：明
体裁：七言绝句

处处喧阗赛社时，徐王庙里独题诗。丽牲有石无人扫，空见斜阳下柳丝。
沈演之墓
作者：许恂如
朝代：明
体裁：七言绝句

司徒荒冢逢寒食，惟有鸺鹠树上啼。麦饭更谁浇宿土，东风芳草自萋萋。
炒麸庵
作者：许恂如
朝代：明
体裁：七言绝句

沽名不许齐眉案，苦行甘为辟谷清。休笑于陵陈仲矫，炒麸咽李总非情。
胭脂河
作者：许恂如
朝代：明
体裁：七言绝句

女伴何须苦效颦，五湖飘泊苧萝贫。纵令膏沐同西子，终是红颜命薄人。
螺潭
作者：许恂如
朝代：明
体裁：七言绝句

翻雪杨花糁径开，沧浪时度钓鱼台。月明颗颗螺呈白，可是骊珠出峡来。
赵大夫宅
作者：许恂如
朝代：明
体裁：七言绝句

黄叶前朝古寺门，丰碑仍记赵王孙。汴杭宫阙消沉尽，莫向云堂独断魂。
辟塞
作者：许恂如
朝代：明
体裁：七言绝句

吴越烽烟涨海昏，城楼征客几销魂。清平王路无分土，鸡犬桑麻自一村。
刘蕡祠
作者：许成名
朝代：明
体裁：五言律诗

泮宫留俎豆，城郭隐山川。落日春林外，荒祠古树边。青蘋还独荐，直道更谁怜。感慨悲前事，临风一怆然。
缺题
作者：许成名
朝代：明

藕花塘上雨霏霏，无数莲房著水垂。羞见鸳鸯交颈卧，却将荷叶盖头归。
减字木兰花·旅行东阿
作者：许承钦
朝代：明
体裁：词

穿桥依磴。贪看好山行僻径。后骑休驱。分付黄鹂趁小车。旗亭遮道。压酒村姬迎客笑。多掷青钱。莫负槐阴绿可怜。
念奴娇·雨后高寄阁述怀，呈西樵、介夫
作者：许承钦
朝代：明
体裁：词

连绵雨过，倚危楼骋望、悲欢相续。世态浮沉飞鸟外，多少雨云翻覆。海市蜃楼，白衣苍狗，幻影同蕉鹿。鲍词庾赋，年来殆不堪读。目断历下名卿，勾章才子，韵度如林叔。前度青梅曾煮酒，齿遇自惭方幅。文选楼空，木兰寺冷，掩映莓苔屋。预期飙馆，东篱更醉丛菊。
浣溪沙·春闺
作者：许承钦
朝代：明
体裁：词

薄暮轻寒上画衣。金炉一缕篆烟微。断魂来去是耶非。蛱蝶花间蛱蝶舞，杜鹃枝上杜鹃啼。今宵又恐梦魂稀。
金人捧露盘·芜城怀古
作者：许承钦
朝代：明
体裁：词

断钗青，磷火碧，鼠姑红。记吴公、台下相逢。红梁美酝，丽华哀怨隐游龙。玉钩绣瓦，旧萤苑、想像芳容。野蛾生，凝晖殿，惊端咽，太慈钟。叹荒冈、玉蚀屏铜。珠堂月观，但闻老衲夜谈宗。鲍家鬼唱，红桥外、落叶西风。
钱塘江观潮
作者：许承钦
朝代：明
体裁：七言律诗

惊涛直上海门西，欲卷青冥失会稽。银汉倒流乌鹊迥，雪山飞压凤凰低。灵旗百万驱雷鼓，强弩三千试水犀。霸气至今消不尽，素车白马驾虹蜺。
黄鹤楼望大江
作者：许承钦
朝代：明
体裁：七言律诗

大泽风高更倚栏，江山如画带愁看。西连庸蜀烽烟直，北枕沧溟海气寒。庙社有时归草昧，乾坤何处不波澜。徘徊试取柯亭笛，吹落梅花满玉坛。
回雁图
作者：许敬轩
朝代：明
体裁：七言绝句

数声嘹呖落沧洲，惊起潇湘一片秋。莫向城头高处唳，思乡人倚夕阳楼。
萃绿台
作者：许时谦
朝代：明
体裁：五言律诗

吏事边城少，探幽得自吟。搆亭依古岸，伴客憩浓阴。金印山隆座，龙英水绕林。溪声风里细，日夜有鸣琴。
观鱼亭
作者：许时谦
朝代：明
体裁：五言律诗

地偏心愈远，临眺在幽遐。石白非关雪，云深不碍花。残题惟落日，感事总朝华。鱼乐安知我，秋风自忆家。
金印峰
作者：许时谦
朝代：明
体裁：七言律诗

一颗原从化鹤来，俨然造物为谁开。紫泥色带花中露，丹篆文留石上苔。应助伯仁金系肘，更催郭隗马登台。山灵已改从前事，会看风云接汉才。
凤台曲
作者：许景樊
朝代：明

秦女侣萧史，日夕吹参差。崇台骑彩凤，渺渺不可追。天地以永久，那识人间悲。妾泪不可忍，此生长别离。
古别离
作者：许景樊
朝代：明

辚辚双车轮，一日千万转。同心不同车，别离时屡变。车轮尚有迹，相思独不见。
四时歌？冬歌
作者：许景樊
朝代：明

铜壶一夜闻寒枕，纱窗月落鸳鸯锦。乌鸦惊飞辘轳长，楼前倏忽生曙光。侍婢金瓶泻鸣玉，晓帘水涩胭脂香。春山欲描描不得，栏杆伫立寒霜白。去年照镜看花柳，琥珀光深倾夜酒。罗帐重重围凤笙，玉容今为相思瘦。青骢一别春复春，金戈铁马瀚海滨。惊沙吹雪冷黑貂，香闺良夜何迢迢。
四时歌？夏歌
作者：许景樊
朝代：明

槐阴满地花阴薄，玉簟银床敞朱阁。白苎新裁染汗香，轻风洒洒摇罗幕。瑶阶飞尽石榴花，日辗晶帘影欲斜。雕梁昼永午眠重，锦茵扣落钗头凤。额上鹅黄腻晓妆，莺声啼起江南梦。南塘女儿木兰舟，采莲何处归渡头。轻桡漫唱《横塘曲》，波外夕阳山更绿。
四时歌？春歌
作者：许景樊
朝代：明

院落深深杏花雨，莺声啼遍辛夷坞。流苏罗幕春尚寒，博山轻飘香一缕。鸾镜晓梳春云长，玉钗宝髻蟠鸳鸯。斜卷重帘帖翡翠，金勒雕鞍叹何处。谁家池馆咽笙歌，月照清尊金叵罗。愁人独夜不成寐，绞绡晓起看红泪。
四时歌？秋歌
作者：许景樊
朝代：明

纱厨爽气残霄迥，露滴虚庭玉屏冷。池莲粉落夜有声，井悟叶下秋无影。金壶漏彻生西风，珠帘唧唧鸣寒虫。金刀剪取机上素，玉关梦断罗帷空。缝作衣裳寄远客，兰灯荧荧明暗壁。含啼自草别离难，驿使明朝发南陌。
塞上次伯氏
作者：许景樊
朝代：明

侵云石磴马啼穿，陟尽重岗若上天。秋晚鱼龙眠巨壑，雨晴虹霓落飞泉。将军鼓角行边急，公主琵琶说怨偏。日暮为君歌《出塞》，剑花腾跃匣中莲。
塞下曲
作者：许景樊
朝代：明

寒塞无春不见梅，边人吹入笛声来。夜深惊起思乡梦，月满阴山百尺台。
寄伯氏篈
作者：许景樊
朝代：明

晴窗银烛低，流萤度高阁。悄悄深夜寒，萧萧秋叶落。关河音信稀，沉忧不可释。遥想青莲宫，山空萝月白。
寄女伴
作者：许景樊
朝代：明

结庐临古道，日见大江流。镜匣鸾将老，园花蝶已秋。寒山新过雁，暮雨独归舟。寂寞窗纱掩，那堪忆旧游。
感遇
作者：许景樊
朝代：明

盈盈窗下兰，枝叶何芬芳。西风一夕起，零落悲秋霜。秀色总消歇，清香终不死。感物伤我心，流涕沾衣袂。古屋昼无人，桑树鸣鸺鹠。苍苔蔓玉砌，鸟雀飞空楼。向来车马地，今成狐兔丘。信哉达人言，戚戚复何求。梧桐生峄阳，凤凰翔其傍。文章烂五色，喈喈千仞冈。稻梁非所慕，竹实乃其飧。奈何桐树枝，栖彼鸱与鸢。
感遇·其一
作者：许景樊
朝代：明

盈盈窗下兰，枝叶何芬芳。西风一夕起，零落悲秋霜。秀色总消歇，清香终不死。感物伤我心，流涕沾衣袂。
感遇·其三
作者：许景樊
朝代：明

梧桐生峄阳，凤凰翔其傍。文章烂五色，喈喈千仞冈。稻梁非所慕，竹实乃其飧。奈何桐树枝，栖彼鸱与鸢。
感遇·其二
作者：许景樊
朝代：明

古屋昼无人，桑树鸣鸺鹠。苍苔蔓玉砌，鸟雀飞空楼。向来车马地，今成狐兔丘。信哉达人言，戚戚复何求。
效崔国辅
作者：许景樊
朝代：明

春雨暗西池，轻寒袭罗幕。愁倚小屏风，墙头杏花落。
望仙谣
作者：许景樊
朝代：明
体裁：乐府曲辞

王乔招我游，期我昆崙墟。朝登玄圃峰，遥望紫云车。云车何煌煌，玄圃路茫茫。倏忽淩天汉，翻飞向扶桑。扶桑几千里，风波路阻长。吾欲舍此去，佳期安可忘。君心知何许，贱妾徒悲伤。
望仙谣
作者：许景樊
朝代：明

瑶花风细飞青鸟，王母麟车向蓬岛。兰旌蕊帔白雉裘，笑倚红栏拾瑶草。天风吹擘翠霞裳，玉环金佩声琅琅。素娥两两鼓瑶瑟，玉花珠树春云香。平明宴罢芙蓉阁，碧海青童来白鹤。紫箫声里彩云飞，露湿银河晓星落。
杂诗
作者：许景樊
朝代：明
体裁：五言绝句

精金明月珠，赠君为杂佩。不惜弃道旁，莫结新人带。
次仲兄筠高原望高台韵
作者：许景樊
朝代：明
体裁：七言律诗

崔巍云栈接青霄，峰势侵天作汉标。山脉北临三水绝，地形西压两河遥。烟尘暮捲孤城出，苜蓿秋深万马骄。东望塞垣鼙鼓急，几时重起霍嫖姚。
次伯兄高原望高台韵
作者：许景樊
朝代：明

层台一柱压嵯峨，西北浮云接塞多。铁峡霸图龙已去，穆陵秋色雁初过。山回大陆吞三郡，水割平原纳九河。万里登临日将暮，醉凭青嶂独悲歌。
湘弦曲
作者：许景樊
朝代：明

薰花泣露湘江曲，点点秋烟天外绿。水府凉波龙夜吟，蛮娘轻戛玲珑玉。离鸾别凤隔苍梧，雨气浸江迷晓珠。神弦声彻石苔冷，云鬟雾鬓啼江姝。遥空星汉高超忽，羽盖金支五云没。门外渔郎唱《竹枝》，银潭半挂相思月。
西陵行
作者：许景樊
朝代：明

钱塘江上是侬家，五月初开菡萏花。半亸乌云新睡觉，倚栏闲唱《浪淘沙》。
送兄筬谪甲山
作者：许景樊
朝代：明

远谪甲山去，江陵别路长。臣同贾太傅，主岂楚怀王。河水平秋岸，关门但夕阳。霜风吹雁翼，中断不成行。
洞庭阻风
作者：许梦熊
朝代：明
体裁：古风

湘阴之渚何曲曲，宛转盘旋三十六。水性从来柔且刚，百折东之不回顾。北风吹浪洞庭野，千艘连云如屋瓦。惭余淹蹇待时来，就中岂无速归者。去年中秋月在家，一轮五色天开花。此夕归舟载明月，三五良宵惜离别。湘江主人赠我酒，江头问鱼鱼亦有。醉来只觉天地宽，枫林楚水通长安。人生利钝那可期，一息千里须有时。
九峰耸翠
作者：许檖
朝代：明
体裁：五言律诗

宦游豪兴在，山水足名区。举目登临遍，尊雄体貌俱。泉声天外落，树影月中孤。酒酣聊试剑，应欲断三湖。
九峰耸翠
作者：许檖
朝代：明
体裁：七言律诗

渠阳亦是黔中地，城压溪头九叠山。积雨野乌巢树底，依林仙犬吠云间。石泉欲访烟霞客，环佩曾叨供奉班。莫道惠连频入梦，敢誇词赋动江关。
五老晴墩
作者：许檖
朝代：明
体裁：五言律诗

五峰原自异，群峙向春晴。有酒应相对，无云望独明。临流聊旧舸，出谷已新莺。名字何年有，兹游未许争。
侍郎云捧
作者：许檖
朝代：明
体裁：五言律诗

城外青山起，林深更著烟。共疑龙卧处，惊见鹤巢迁。哀壑光先动，商霖望已传。草元成底事，尺诏蚤须还。
渠江夜月
作者：许檖
朝代：明
体裁：七言律诗

城下江清静不流，每依石磴独登楼。黄花应笑谁同醉，落木空怜故远游。晓角横吹渠水月，霜鸿南引洞庭秋。道人岂是忘机客，聊抚清樽对白鸥。
渠江夜月
作者：许檖
朝代：明
体裁：五言律诗

渠江肠似曲，和月度边城。天外一轮满，潭心万宇清。藻鱼留镜影，霜雁寄秋声。谁怜蘋畔客，归梦绕神京。
潩溪春水
作者：许檖
朝代：明
体裁：五言律诗

南天多胜迹，城下抚溪流。积雨添春涨，惊风乱白鸥。瞻云空北阙，归梦到西周。翻喜云霄外，官闲足宴游。
白鹤旧楼
作者：许檖
朝代：明
体裁：五言律诗

薄窜穷边地，孤臣万里心。鹤岩原暝色，江国自春阴。浮海还同步，逃人未许深。弄丸吾道在，伫望北山岑。
芙蓉别渚
作者：许檖
朝代：明
体裁：五言律诗

渠江真隐在，别渚逐情新。霖雨他年梦，云霞岁暮春。自能发逸兴，那复上锱尘。逃名浑未得，辛苦二毛人。
青萝叠嶂
作者：许檖
朝代：明
体裁：五言律诗

人世浑喧寂，青萝无古今。闲云拖暮雨，好鸟调春阴。未遂登仙术，空馀恋阙心。江湖萍梗在，犹自比南金。
飞山夕照
作者：许檖
朝代：明
体裁：五言律诗

为爱飞山好，清樽对日斜。云间双石壁，天外几人家。倒影欺红树，馀光印白沙。边城严鼓角，还复起栖鸦。
香炉晓雾
作者：许檖
朝代：明
体裁：五言律诗

人境疑仙迹，炉烟渺渺通。泉流清到地，日影淡浮空。索处依僧舍，乘閒启鹤笼。长风应易驾，花坞晓能红。
舟经横塘忆桐江旧游
作者：许正蒙
朝代：明
体裁：古风

轻舟何摇摇，来自青溪曲。层崖落深翠，新波湛空绿。我家渐水东，一川接天目。对此颇相似，殊令幽思足。将携素心人，共著桐君录。
锄园
作者：许汝都
朝代：明

薅土彄沙砾，撩畦笕水洼。未全分杂莳，留半与黄花。杖阅幽成趣，盘供愿不奢。邻翁偶过问，邀坐说桑麻。
汉江陪宴次韵
作者：许洽
朝代：明
体裁：七言律诗

绿水灵源自五台，新添好雨绝尘埃。长洲芳草移船近，远渚轻鸥避棹来。景物尽供今日兴，襟怀须向此中开。猥参胜引非吾分，拟向岩前倒酒杯。
吊张太傅世杰
作者：许灿
朝代：明

忆昔焦山战，人人不顾身。孤臣空有泪，九庙已无神。波浪翻天恶，英雄厉鬼邻。海陵回首处，故国已迷津。
吊文丞相天祥
作者：许灿
朝代：明

胡尘昏帝阙，龙驭避天骄。壮士丹心在，楼船王气消。人间无故土，海上失行朝。恸哭燕山道，黄冠归梦遥。
吊陆丞相秀夫
作者：许灿
朝代：明

沧溟方击楫，金屋尚垂帘。国事关心苦，朝衣浥泪沾。天涯扶日角，水底抱龙髯。庙貌犹生气，千秋肃具瞻。
三月晦日
作者：许炯
朝代：明

东风无力近黄昏，花事萧条半委尘。开到海棠还细雨，飞来江燕已残春。
三月晦日
作者：许炯
朝代：明

九十韶光可奈何，尊前欲觅鲁阳戈。千枝绿暗春风软，满地红残夜雨多。寂寞园林莺去后，萧条门巷燕来过。相逢莫恨芳菲尽，明日池塘看小荷。
上阳宫
作者：许炯
朝代：明

上阳宫人头欲雪，老宿空床望明月。匣中明镜尘□封，臂上绛纱丝已绝。花开花落几春秋，燕去去来知时节。金屋苍苔綦履荒，玉阶白露芳菲歇。梦里家乡觉后非，人生骨肉生前诀。罗衫隐隐映猩红，犹是当年守宫血。
云巢
作者：许炯
朝代：明

幽人卧丘壑，相伴唯孤鹤。夜半山风来，时闻松子落。
京师晓发别诸同年
作者：许炯
朝代：明

几回衣染禁城尘，万树花怜上苑春。驴背风沙京国泪，梦中儿女故园身。厌闻萧寺鸡声早，又见砖河柳色新。滚滚同游俱不贱，年年尊酒送归人。
从军行
作者：许炯
朝代：明

水到交河咽不流，阳关西去少回头。都将红粉千行泪，博取黄金万户侯。
仪真阻浅江上水亭
作者：许炯
朝代：明

江上幽人宅，重来记旧游。潮声寒带雨，山色淡宜秋。行尽芙蓉径，依然芦荻洲。他乡亦吾土，何必赋登楼。
冈州八景 其一 黄云樵笛
作者：许炯
朝代：明

绿护屏前云似锦，玉台山下草如茵。晚来一曲清平调，吹落人间富贵春。
冈州八景 其三 早幕晴岚
作者：许炯
朝代：明

参天黛色三千丈，锁地烟霞十二重。花果门前无旧路，仙风时送一声钟。
冈州八景 其二 紫水渔舟
作者：许炯
朝代：明

一曲沧浪紫翠浮，柳阴深处有渔舟。溪头便是桃源路，时见残红逐水流。
冈州八景 其五 熊海归帆
作者：许炯
朝代：明

海上经年音信稀，闺中流泪捣寒衣。无端一夜冰霜结，惊见天南片叶飞。
冈州八景 其六 象山秋月
作者：许炯
朝代：明

碧落云飞宿霭收，夜深携酒上丹邱。谁磨天上无尘镜，照破人间万顷秋。
冈州八景 其四 江门晚渡
作者：许炯
朝代：明

江南江北是通津，尽日舟横楚水滨。休向斜阳辞击楫，隔江应有未归人。
冈州八景·黄云樵笛
作者：许炯
朝代：明

绿护屏前云似锦，玉台山下草如茵。晚来一曲清平调，吹落人间富贵春。一曲沧浪紫翠浮，柳阴深处有渔舟。溪头便是桃源路，时见残红逐水流。参天黛色三千丈，锁地烟霞十二重。花果门前无旧路，仙风时送一声钟。江南江北是通津，尽日舟横楚水滨。休向斜阳辞击楫，隔江应有未归人。海上经年音信稀，闺中流泪捣寒衣。无端一夜冰霜结，惊见天南片叶飞。碧落云飞宿霭收，夜深携酒上丹邱。谁磨天上无尘镜，照破人间万顷秋。
刈稻过山家留宿夜闻雨声旦视花片满涧疑异境也题诗壁间以志来约
作者：许炯
朝代：明

相逢庞老家，邀我饭胡麻。树动猿攀果，风清鹤唳沙。夜来千嶂雨，流出一溪花。记取归时路，红桃十里霞。
别离吟
作者：许炯
朝代：明

岁序促流飙，韶华逐驹隙。别君几何时，忽忽星霜历。忆昔初别君，殷勤诉胸臆。愿随车马尘，忍作山头石。自君出门后，不染红妆色。掩泪向空房，寒蛩鸣四壁。昨得一封书，颇道君相忆。感此伤妾心，日日减餐食。妾心如上水，恐君不察识。君心如浮云，随时多变易。安得君心似妾心，甘守空闺亦不惜。
北滘候潮
作者：许炯
朝代：明

暮色云连树，停桡荻近洲。潮回樯影动，月照海波浮。人语静清夜，柝声惊白鸥。客怀萧索甚，况复对高秋。
厓山吊古
作者：许炯
朝代：明

中原杀气随胡马，南粤楼船作帝宫。十万貔貅同捧日，一朝风雨尽从龙。沧波渺渺英魂在，禾黍离离故国空。千载神游知不远，翠华摇落海门东。天涯舟楫泣途穷，惨澹山河王气终。吴苑春归陵树尽，苍梧云散鼎湖空。魂来海上千峰雨，恨满山阳一笛风。回首中原何处是，依稀犹记五更钟。古祠牢落对行宫，朝市荒凉夕照中。玉玺久归沧海去，铜驼空见碧苔封。已无抔土藏遗剑，犹有馀民泣堕弓。一曲雍门歌不尽，满山松柏起悲风。
厓山吊古·其一
作者：许炯
朝代：明

中原杀气随胡马，南粤楼船作帝宫。十万貔貅同捧日，一朝风雨尽从龙。沧波渺渺英魂在，禾黍离离故国空。千载神游知不远，翠华摇落海门东。
厓山吊古·其三
作者：许炯
朝代：明

古祠牢落对行宫，朝市荒凉夕照中。玉玺久归沧海去，铜驼空见碧苔封。已无抔土藏遗剑，犹有馀民泣堕弓。一曲雍门歌不尽，满山松柏起悲风。
厓山吊古·其二
作者：许炯
朝代：明

天涯舟楫泣途穷，惨澹山河王气终。吴苑春归陵树尽，苍梧云散鼎湖空。魂来海上千峰雨，恨满山阳一笛风。回首中原何处是，依稀犹记五更钟。
厓山怀古
作者：许炯
朝代：明

玉辇宸游不复归，荒山空葬旧龙衣。暝烟时带旌旗色，王气犹馀草木辉。厓海精灵终不散，吴门宫阙已全非。中原今遇清平日，万里燕云是帝畿。
厓门奇石
作者：许炯
朝代：明

海门铁柱镇龙宫，障尽洪涛是此中。去国孤臣心似石，风波不改旧时容。
厓门奇石歌
作者：许炯
朝代：明

七星之水天上来，雪浪暗捲银山开。紫雾黄云蒸蜃气，天边七十二楼台。阳侯拜月东风起，潮头千丈苍茫里。电制雷轰下九天，长鲸却走蛟龙避。奇石亭亭戴巨鳌，海门独立障洪涛。川灵河伯不敢动，气势直与衡山高。海不扬波陵谷改，几见桑田换沧海。雨锁风昏看更奇，烟销日出依然在。两岸萧萧芦荻秋，寻常来往只沙鸥。蒲帆掩映云中转，桂楫夷犹天际浮。山川奇特乃如此，何况古来忠义士。世上风波十二时，独立狂澜终不倚。君不见，洛阳贾生天下希，汉庭恸哭伤明时。长沙谪去人皆惜，前席归来主独知。又不见，浙东王公天下力，手批龙鳞搏虎翼。昔年折槛识丹心，他日擎天看柱石。
厓门泛舟
作者：许炯
朝代：明

沧溟万顷片帆开，击楫中流亦壮哉。风定波光明似镜，雨馀山色净如苔。黄龙翔后烟犹暝，白浪堆前潮自来。夷夏兴亡千古恨，故宫残垒总生哀。
和容他山舟中闻笛韵
作者：许炯
朝代：明

谁截湘江碧玉枝，龙吟莺语响参差。孤臣去国愁闻处，思妇空房独听时。骤雨崩腾飘瓦急，流泉呜咽下滩迟。天涯亦有知音客，江上维舟晚更移。
壮哉行
作者：许炯
朝代：明

我欲登山多猛虎，我欲涉水多蛟龙。弯弓射虎谷风死，拔剑斩龙江水红。丈夫自有冲天志，肯学纷纷儿女工。
夏日避暑玉台寺
作者：许炯
朝代：明

上界散炎蒸，悠然入化城。小猿争果坠，老鹤向风鸣。瀑布悬崖白，扶留上壁青。何因谢尘事，来此听松声。
夜宿沙洲
作者：许炯
朝代：明

明月照寒塘，凉飙动疏竹。汀苇雁相呼，沙洲人独宿。
夜读黄庭
作者：许炯
朝代：明

隐几读黄庭，芭蕉滴露清。一帘秋月色，四壁夜蛩声。渐觉道心重，能令世虑轻。古来真隐者，天下不知名。
子规
作者：许炯
朝代：明

春去寻常事，胡为独抱冤。血流明月树，声碎夕阳村。思妇频惊梦，游人欲断魂。天涯愁听汝，况复有啼猿。
将往京师留别亲友
作者：许炯
朝代：明

燕云渺渺天边黑，庾岭迢迢雨外青。万里几经圆缺月，三年依旧短长亭。征衣易染临岐泪，痛饮惟愁作别醒。明发家山长在望，扁舟鸿雁不堪听。
山行纪兴
作者：许炯
朝代：明

千点万点野花落，一声两声山鸟啼。记得旧游芳草路，石桥流水竹门西。
岩下禅僧
作者：许炯
朝代：明

猛虎向我前，山鬼向我后。老僧已坐忘，寂然无何有。
征妇怨
作者：许炯
朝代：明

月朗星稀河汉横，露下莎鸡寒自鸣。美人望月双涕零，只身孤影空娉婷。玉关三年不寄声，衡阳风雨无雁征。天边月照汉家营，阴山雪下交河冰，寒衣未寄伤我情。安得卫霍登汉庭，扫尽兵戈无甲兵。
忆昔行
作者：许炯
朝代：明

昔与君别初，把袂重夷犹。楼船解缆去，目断白蘋洲。祇言半载别，忽已历三秋。前年得君书，君在西康州。去岁有人归，君向茂陵游。欢爱忘岁月，悬知尚淹留。但念新交乐，不记旧家愁。门前东逝水，何日复回头。君若思家日，江水应西流。
怀何檗樵
作者：许炯
朝代：明

迢递人千里，飘零酒一杯。京华同作客，湖海独归来。壁暗张华剑，苔荒郭隗台。江南无去使，谁寄陇头梅。
文溪紫水
作者：许炯
朝代：明

杏坛东畔瑞烟浮，锦水溶溶似御沟。九曲潺湲归碧海，一泓清冷自丹邱。吴江枫叶凌波去，湘浦荷花带露流。桃浪风生帆影动，美人初上木兰舟。
新月
作者：许炯
朝代：明

新月如弯弓，清光射太空。看看三五夕，还露广寒宫。
新柳简容他山
作者：许炯
朝代：明

巫峡峰前湘水湄，杨花如雪趁风飞。别来几度莺声老，祇有柔条似旧垂。
春日忆故园花树和张少游
作者：许炯
朝代：明

小苑繁花树树奇，映山临水惜芳菲。步摇弱佩风微入，汗浥残妆露未晞。密叶丛阴莺并语，香台兰榭燕交飞。故园物色今如此，何事天涯人未归。
春日溪居
作者：许炯
朝代：明

春水鸬鹚满石矶，夕阳江上钓船归。帘垂白昼燕来晚，门掩苍苔客到稀。风过落花红作阵，雨馀新柳绿成围。沧洲路与尘寰隔，时有閒云伴鹤飞。
春日西园燕集同何檗樵作
作者：许炯
朝代：明

佳客芳时不易逢，江南三月雨濛濛。酒当半醉半醒处，春在轻寒轻暖中。柳絮乱飘歌扇白，海棠如妒舞衣红。晚来更按扬州调，声绕吴姬翠袖风。
春日象山登眺还憩寺中与何善山论学
作者：许炯
朝代：明

夫子登泰山，一览群山小。人于天地间，俯视万象表。春游眺崇冈，挟策千林杪。四面天风吹，万派江河绕。漠漠岩际云，嘤嘤谷中鸟。而我于此时，独立观众妙。况复闻清香，心源欣自了。
晓行溪上
作者：许炯
朝代：明

鸡鸣月落天欲曙，疏林滴露声如雨。滚滚红流雾气深，隔岸菰蒲雁相语。
望夫石
作者：许炯
朝代：明

劝君莫种柳，不如荆棘树。日日送人行，不解留人住。劝君莫喜鹊，鹊不及慈鸦。时时惊妾梦，误报客还家。柳条枯尽鹃声息，慈鸦夜夜啼荆棘。万里征夫望不归，新妇山头化为石。化为石，几春秋。风中怨，雨中愁。征夫若有归来日，石不能言心亦休。
杨天泉送腊梅石榴更乞碎柳一株
作者：许炯
朝代：明

梅叶青青雪后看，石榴花吐晓春寒。频年离别愁无那，欲种垂杨系马鞍。
柳枝
作者：许炯
朝代：明

堤上绿杨情最苦，攀折柔条千万缕。阳关唱尽短长亭，曾记当年相送处。
柳枝
作者：许炯
朝代：明

年年相送短长亭，攀折柔条又发生。柳叶垂丝如妾泪，柳花飘荡似郎情。
桃竹杖
作者：许炯
朝代：明

君不见潇湘烟雨林，上有湘妃双泪痕。苍梧山高湘水深，风波万古愁人心。又不见嶰谷雌雄管，伶伦吹之宫徵乱。洞庭帝乐久不陈，月冷江空谁是伴。岂若君生沧海西，托根石上不蟠泥。下临千仞鼋鼍窟，上有五色凤凰栖。良工一见嗟奇绝，裁成剥尽青虬血。影将明月成三人，瘦比苍藤还九节。手中随处任提携，江南江北疾如飞。比日与君为倚仗，宁愁世路有岖崎。丝都观里看花客，相伴朝天游紫陌。前身原是葛陂龙，变化时防风雨黑。
毛延寿
作者：许炯
朝代：明

范蠡倾吴国，奇计进西施。惜哉攻心策，不遇越王时。
江门春浪
作者：许炯
朝代：明

杜若洲边蹙锦纹，潮生潮落过江门。一川滟滟涵春涨，万顷溶溶带雨浑。烟重绿浮芳草渡，风微红映落花村。使君此日乘槎去，为问支机石尚存。
池中开并蒂莲花
作者：许炯
朝代：明

谁遣天工二妙来，碧波深处向阳开。湘妃结伴游琼岛，素女相携下玉台。月照云鬟双绰约，风翻舞袖两徘徊。合移太液池边种，长奉君王万寿杯。
流杯春晚
作者：许炯
朝代：明

结庐依绿水，修竹映柴关。红紫高低树，云霞千万山。燕衔春色去，鸦带夕阳还。风送渔舟笛，一声何处湾。
海珠登眺
作者：许炯
朝代：明

楼阁参差映碧空，六鳌擎出蕊珠宫。微茫烟浪无人到，咫尺蓬莱有路通。缥缈乘槎观日月，依稀浮海驾蛟龙。黄湾东去银河涌，障尽狂澜是此中。万顷玻璃浴化城，龙宫隐隐送钟声。寺从宝镜光中见，人在冰壶影里行。锦水连天斜日照，白云满地暮潮平。他时载酒清秋夜，更醉波心看月明。未羡山阴雪夜舟，越王城外有瀛洲。千寻浪捲四时雨，八面风生六月秋。荡桨客来先起鹤，渡杯僧过不惊鸥。凭虚纵目云霄近，北望长安天际头。三岛楼台一水分，桃花隐映武陵津。洲僯玄圃断来往，门对青山作主宾。日暖海云浮栋宇，夜深灯火乱星辰。清风明月无拘束，尽付渔舟吹笛人。
海珠登眺·其一
作者：许炯
朝代：明

楼阁参差映碧空，六鳌擎出蕊珠宫。微茫烟浪无人到，咫尺蓬莱有路通。缥缈乘槎观日月，依稀浮海驾蛟龙。黄湾东去银河涌，障尽狂澜是此中。
海珠登眺·其三
作者：许炯
朝代：明

未羡山阴雪夜舟，越王城外有瀛洲。千寻浪捲四时雨，八面风生六月秋。荡桨客来先起鹤，渡杯僧过不惊鸥。凭虚纵目云霄近，北望长安天际头。
海珠登眺·其二
作者：许炯
朝代：明

万顷玻璃浴化城，龙宫隐隐送钟声。寺从宝镜光中见，人在冰壶影里行。锦水连天斜日照，白云满地暮潮平。他时载酒清秋夜，更醉波心看月明。
海珠登眺·其四
作者：许炯
朝代：明

三岛楼台一水分，桃花隐映武陵津。洲僯玄圃断来往，门对青山作主宾。日暖海云浮栋宇，夜深灯火乱星辰。清风明月无拘束，尽付渔舟吹笛人。
游凤凰山寺
作者：许炯
朝代：明

一径萦回入，白云千万峰。秋声纷落叶，泉响乱疏钟。绝壁猿攀坠，危桥鸟道通。老僧忘岁月，手种十围松。
游圭峰阁
作者：许炯
朝代：明

千仞冈头一振衣，溪山相对已忘机。泉声似□来丹壑，鸟语如歌度翠微。迢递峰前无雁过，寻常岩下有云飞。游人日晚下山去，十里月明相伴归。
游小金山
作者：许炯
朝代：明

峨嵋迁客过仙城，放浪云山载酒行。湘浦不忘思帝子，汉庭相忌有公卿。玄都花逐春风老，赤壁人同秋月明。梦罢黄州孤鹤去，又来古寺听猿声。先朝学士长沙客，昔日行吟泗水滨。天上星辰游下界，江南草木识前身。几封感慨危明主，万里飘零老逐臣。玉宇琼楼不归去，石渠金马是何人。
游小金山·其一
作者：许炯
朝代：明

峨嵋迁客过仙城，放浪云山载酒行。湘浦不忘思帝子，汉庭相忌有公卿。玄都花逐春风老，赤壁人同秋月明。梦罢黄州孤鹤去，又来古寺听猿声。
游小金山·其二
作者：许炯
朝代：明

先朝学士长沙客，昔日行吟泗水滨。天上星辰游下界，江南草木识前身。几封感慨危明主，万里飘零老逐臣。玉宇琼楼不归去，石渠金马是何人。
游玉台寺
作者：许炯
朝代：明

□月低坛树，烟霞拥梵宫。丹成犹伏火，幡动不因风。石断泉时见，峰回路自通。仙家知不远，鸡犬在云中。
湖上行二首
作者：许炯
朝代：明

湖上少女采芳游，柳边娇荡木兰舟。逢人背面半含羞，眼波斜映晚波流。夜深女伴斗歌舞，弯弯月子照湖州。青草渡头惊雁宿，丹枫江上有人愁。蒲帆桂楫木兰桡，罗袖茜裙翡翠翘。皓齿峨眉杨柳腰，清风明月可怜宵。莲舟荡漾逐回潮，鸳鸯浦内丹枫桥。歌声缭绕綵云朝，不数秦楼弄玉箫。郎君何来嘶马骄，隔花相望路迢迢。夜深归去梦无聊，暗啼珠泪污红绡。
湖上行二首·其一
作者：许炯
朝代：明

湖上少女采芳游，柳边娇荡木兰舟。逢人背面半含羞，眼波斜映晚波流。夜深女伴斗歌舞，弯弯月子照湖州。青草渡头惊雁宿，丹枫江上有人愁。
湖上行二首·其二
作者：许炯
朝代：明

蒲帆桂楫木兰桡，罗袖茜裙翡翠翘。皓齿峨眉杨柳腰，清风明月可怜宵。莲舟荡漾逐回潮，鸳鸯浦内丹枫桥。歌声缭绕綵云朝，不数秦楼弄玉箫。郎君何来嘶马骄，隔花相望路迢迢。夜深归去梦无聊，暗啼珠泪污红绡。
玉台朝烟
作者：许炯
朝代：明

岩花垂露落涓涓，翠拥楼台碧障天。曾是玉皇香案吏，望中犹拟御炉烟。
玉台朝烟
作者：许炯
朝代：明

漠漠更葱葱，山峦晻霭中。苍茫笼晓日，映带锁长空。罩柳偏遮绿，韬花半隐红。渔舟迷楚岸，樵径失秦峰。莺入虚闻语，蜂游不辨丛。蒸来还作雨，飘去祇因风。遥想朝天处，祥光护六龙。
登壮哉亭二首
作者：许炯
朝代：明

陶公留胜迹，此日共登临。壮士冲冠气，孤臣报国心。郊原荒垒在，松桂古祠深。时有灵风至，萧萧吹暮林。百战几人在，千秋见此亭。阵前曾饮血，身后尚图形。乡国无烽火，将军有墓铭。龙泉土花蚀，犹带旧痕腥。
登壮哉亭二首·其一
作者：许炯
朝代：明

陶公留胜迹，此日共登临。壮士冲冠气，孤臣报国心。郊原荒垒在，松桂古祠深。时有灵风至，萧萧吹暮林。
登壮哉亭二首·其二
作者：许炯
朝代：明

百战几人在，千秋见此亭。阵前曾饮血，身后尚图形。乡国无烽火，将军有墓铭。龙泉土花蚀，犹带旧痕腥。
白沙里二首
作者：许炯
朝代：明

断港围孤屿，寒流绕白沙。高楼巢野燕，古木聚寒鸦。壁篆昏题墨，潮痕阁钓槎。山中猿鹤梦，迢递忆京华。楚客台芜没，依稀认野田。门前谁问字，花下记谈玄。绿暗春庭草，红消玉井莲。仍馀小山桂，萧飒带风烟。
白沙里二首·其一
作者：许炯
朝代：明

断港围孤屿，寒流绕白沙。高楼巢野燕，古木聚寒鸦。壁篆昏题墨，潮痕阁钓槎。山中猿鹤梦，迢递忆京华。
白沙里二首·其二
作者：许炯
朝代：明

楚客台芜没，依稀认野田。门前谁问字，花下记谈玄。绿暗春庭草，红消玉井莲。仍馀小山桂，萧飒带风烟。
秋夜客至共酌池上
作者：许炯
朝代：明

皓月出林杪，清光映金波。凉飙飒然至，徘徊吹女萝。秋声入庭树，珠露倾池荷。江滨有佳人，携酒夜相过。开尊紫水上，坐望熊山阿。酒尽且复沽，曲终还再歌。人生百年内，欢笑能几何。良宵对佳客，此夕意已多。明日东西去，后会莫蹉跎。
秋夜玩月
作者：许炯
朝代：明

霄汉悬冰镜，玲珑照锦城。秋飙凉似洗，梧叶落无声。绮席流辉湿，金波碎影明。玉关今夕望，惆怅故乡情。
秋晚游玉台寺
作者：许炯
朝代：明

九月天气肃，原野菊花明。良朋重宵戒，揽衣事晨征。步出城北门，遥望绿护屏。冈峦莽回互，阡陌浩纵横。芋圃无遗植，粳田已罢耕。仰观天宇阔，翛然耳目醒。山椒径屈折，峭壁势峥嵘。遂造仙人庐，十里松风声。秋高繁华坠，潦尽寒泉清。巴流旷远瞩，邃谷狎幽情。妙香时一闻，幡影摇心旌。崆峒如可访，焉用恋浮名。
秋江晚眺
作者：许炯
朝代：明

万里沧波带白沙，渔舟风起钓丝斜。沧边秋色无人管，半属芦花半蓼花。
立春后一日微雨
作者：许炯
朝代：明

蔷薇过雨绿阴浓，已报新年花信风。午睡醒来帘半捲，数声啼鸟画墙东。
立春日聂少坡宅燕集
作者：许炯
朝代：明

薰风试暖著衣单，彩燕银幡送晓寒。春信乍融三腊酒，阳和先到五辛盘。莺声金谷初调律，柳色章台欲拂鞍。为问上阳红杏树，几枝花发待人攀。
素馨花
作者：许炯
朝代：明

昔日三千宠，君王独爱才。芳心托下土，犹傍粤王台。
舟中书所见
作者：许炯
朝代：明

黄叶隐溪桥，归云拥高树。为问荡舟人，苍烟是何处。
萧氏双节妇歌
作者：许炯
朝代：明

鸳鸯双飞合双死，独宿寒塘露如洗。藕条已断丝牵连，湘竹斑斑泪痕紫。萧家征妇泣霜风，门外落花春已空。惟有堂前双古树，左边松柏右梧桐。忆昔瓜年初纳采，罗袂同心结双带。玉箫声断彩云飞，华表鹤去明月在。残机馀胆泽犹存，堂下孤儿膝下孙。丹穴凤雏文采就，九苞直上冲天门。君不见青城之山倚云外，石妇千年容不改。又不见锦江之水彻底清，浣花溪畔玉壶冰。青城锦江天下杰，节妇清高可同列。青城山崩锦江竭，节妇之名无可灭。
蒲涧水帘洞
作者：许炯
朝代：明

晴天霜雪半空飞，倒射寒光望眼迷。一派银河斜月照，四檐花雨乱风吹。鲛人巧织冰绡湿，星女停梭玉箸垂。恍似水晶宫里见，珠帘瑶箔影参差。
蒲葵扇
作者：许炯
朝代：明

翠叶琼枝掌上珍，歌筵芳袖雅相亲。时挥谢傅怀中月，不染王郎障后尘。玉手凉生三伏日，银床霜冷一年春。飘零箧里含恩在，犹有清风是故人。
藤丝枕
作者：许炯
朝代：明

紫府苍藤枕，游丝日几回。弯弯形似月，隐隐声如雷。尘世方炊黍，浮名空梦槐。朝天时有暇，夜夜到蓬莱。
螺川望文丞相坟
作者：许炯
朝代：明

六歌声断市朝空，紫盖黄旂散朔风。厓海有心同捧日，燕台无路可从龙。苍梧处处愁云黑，杜宇年年怨血红。江上孤坟劳望眼，古碑芳草夕阳中。
西施菊
作者：许炯
朝代：明

浣纱仙子锦为容，霸越亡吴第一功。曾逐鸱夷全晚节，故开寒艳傲秋风。露啼珠泪情如在，月照霞妆色更浓。斜倚阑干娇不语，依稀犹记馆娃宫。
访吴处士隐居
作者：许炯
朝代：明

林下访高士，径度茱萸湾。洞门无俗客，白云时往还。蝉响谷逾静，水流心目閒。幽花红有意，丛桂绿堪攀。始悟神仙药，顿轻名利关。日夕忘归路，明月照空山。
访霍勉斋于旅寓午睡未起书壁
作者：许炯
朝代：明

东风红紫一番新，同作天涯沦落人。君向梦中行万里，故园花发几枝春。
读余石龙公弹劾诸疏
作者：许炯
朝代：明

谏垣三载侍明光，封事时闻近御床。丹陛赤心孤捧日，黄门白简几飞霜。一生直节汲长孺，千古高名唐子方。鵩鸟赋成人已去，更无鸣凤在朝阳。
读开元遗事
作者：许炯
朝代：明

野鹿衔花去，渔阳铁骑来。霓裳歌不尽，龙驾发相催。夜雨峨眉道，朝云神女台。马嵬回首处，寂寞小桃开。
读陈东尽忠录
作者：许炯
朝代：明

朔风扬垢氛，浮翳蒙丹极。凤凰九霄游，鸡鹜群争食。涛怀杞国忧，孰振回天力。少阳遗古直，愤激时披沥。血诚奉至尊，马剑挥群慝。天门万里遥，铜驼且荆棘。欲济河无梁，奋飞安得翼。轴折自羽稠，骨销缘毁积。黄门促收捕，白刃胸贯脊。衣冠辱东市，乘舆遂南历。薪寝果自焚，冰山随荡析。惟馀忠义魂，耿耿永不蚀。煌煌当年血，应化土中碧。
赠弹箜篌者
作者：许炯
朝代：明

飞花无定水东流，绣幕春寒未上钩。十四弦中新旧恨，一时弹作两眉愁。
送俞掌教致仕
作者：许炯
朝代：明

手种青松大几围，十年重上钓鱼矶。风波似息机心尽，传语沙鸥莫浪飞。
送春
作者：许炯
朝代：明

二十四番春事忙，东君已驾欲回乡。杜鹃枝上偏啼血，金谷楼前易断肠。芳草有情还绊马，落花无泪可沾裳。明年更有来时节，桃李相迎整旧妆。
金陵忆别分题得柳树
作者：许炯
朝代：明

乌鹊桥边旧苑西，两行临水正依依。柔条雨后和烟折，乱絮风前作雪飞。楚女娇娆时学步，沈郎憔悴不胜衣。年年送别都门道，渭北天南人未归。
闻驾幸湖广三首
作者：许炯
朝代：明

万乘南巡日，群臣北候时。涂山来玉帛，湘水绕旌旂。凤辇红云拥，龙文紫气随。圣情思旧国，敢叹大风诗。日有湖湘报，南巡尚未回。遥知行在处，定近楚王台。警跸千山动，传宣万国开。长沙如枉驾，应惜贾生才。帝里情光重，皇陵意更深。谁怜断靷客，空负触辕心。国典遵虞狩，君王问夏箴。汉家徒有赋，寂寞在汾阴。
闻驾幸湖广三首·其一
作者：许炯
朝代：明

万乘南巡日，群臣北候时。涂山来玉帛，湘水绕旌旂。凤辇红云拥，龙文紫气随。圣情思旧国，敢叹大风诗。
闻驾幸湖广三首·其三
作者：许炯
朝代：明

帝里情光重，皇陵意更深。谁怜断靷客，空负触辕心。国典遵虞狩，君王问夏箴。汉家徒有赋，寂寞在汾阴。
闻驾幸湖广三首·其二
作者：许炯
朝代：明

日有湖湘报，南巡尚未回。遥知行在处，定近楚王台。警跸千山动，传宣万国开。长沙如枉驾，应惜贾生才。
陶氏忠烈祠
作者：许炯
朝代：明

紫诰丹书出凤池，天恩此日九泉知。生前不用封侯印，身后还看堕泪碑。南粤祠堂供俎豆，东吴父老想旌旗。至今部曲兰溪上，犹记当年骂贼时。
雨中写怀
作者：许炯
朝代：明

四野愁云郁不开，荒凉残照射窗回。黄花几树秋霜老，红叶满庭风雨来。逐客经年多闭户，故人何日共登台。壮心零落时犹在，笑拂吴钩醉数杯。
青山行
作者：许炯
朝代：明

何者一孤坟，近在青山下。碑断字无文，白杨风潇洒。草深狐兔游，埋没双石马。野老向我言，前代故将军。当时敕赐葬，发卒二千人。鱼灯照永夜，银鸭闭青春。辽东鹤不归，华表空嶙峋。至今山下灌园者，云是将军之子孙。吁嗟世事何反覆，深谷为陵陵为谷。豪华终鼓雍门琴，功名安用南山竹。五侯七贵不足誇，时乎还种邵平瓜。君不见秦陵汉寝无人到，春风开遍棠梨花。
题小金山宝陀寺
作者：许炯
朝代：明

鳌峰独立障中流，弹压江南十九州。槛外鱼龙时变化，岩前松桂自春秋。烟波浩荡闻渔笛，台阁参差识蜃楼。此去蓬莱知不远，天风吹上木兰舟。
题杨氏隐居
作者：许炯
朝代：明

焚香云满窗，坐啸风生竹。惟有青溪人，时来访幽独。
题江湖归思卷赠久客者
作者：许炯
朝代：明

十年不上钓鱼矶，梦里还家觉后非。无主落花随水去，有情啼鸟劝人归。门前翠竹高多少，山下苍松大几围。想到故园春未老，相逢桃李正芳菲。
题金陵图送霍斯举归南海
作者：许炯
朝代：明

长□□来数千里，万叠峰峦纷伏起。龙蟠虎踞护神州，□有秦王埋金处。忆昔秦王雄据时，千乘万骑游□□。云中佳气俨可辨，郁郁葱葱烟霭孤。埋金厌胜仗奇术，更敕六丁斲山骨。绿绣青苔没断痕，五色龙文尚盘郁。祖龙老去罢金銮，刘郎已换竹皮冠。铁锁沈江火炬灭，铜驼芜没春风寒。渡江龙马来何许，六代繁华随逝水。曲池芳殿委灰尘，后庭玉树传商女。离离禾黍故宫前，辇路空馀衰草烟。风烛冰山杳莫见，秦淮佳气故依然。淮甸真人骑赤凤，雷霆奋击波涛动。再造乾坤六合开，瑞图宝鼎神灵捧。四海为家风露清，山河环抱作咸京。旭日祥云閒处度，龙楼金阙望中明。云帆粳稻无南北，走马斗鸡无侠客。惯见升平全盛年，步锦看花盈紫陌。霍君本是南海雄，仗剑挟策游江东。金水桥边谒天子，来伴群贤泗水中。圜桥礼乐森回路，东观声名推独步。忽见尘土浣征衣，便泛扁舟逐烟雾。挥袂河梁彩鹢轻，并州却望不胜情。翠翘红袖青楼女，一曲离家别酒醒。明发海门云树远，掩映孤帆千万转。箧中剩有帝京图，回首相思时一展。
题陈氏荣寿堂八景为陈邦衡先母夫人作 其一 西楼松响
作者：许炯
朝代：明

华堂西畔有楼台，白日波涛捲地来。千尺苍龙晴作雨，九秋清籁暗闻雷。依稀忽觉泉声细，萧飒时惊鹤梦回。霜冷月明不堪听，凄凄风木带馀哀。
题陈氏荣寿堂八景为陈邦衡先母夫人作 其七 北岭樵归
作者：许炯
朝代：明

玉台深处昼穿云，日暮行歌且负薪。蓑笠湿沾山下雨，花枝香绕担头春。岚遮后峒峰如画，月印前溪草似茵。采药追随归莫晚，黄昏无复倚门人。
题陈氏荣寿堂八景为陈邦衡先母夫人作 其三 宪台耸秀
作者：许炯
朝代：明

星轺持节驻名邦，形胜由来占上方。云拥辕门閒挂剑，风清幕府静添香。乌台晓带三秋日，炎海晴飞六月霜。却忆先朝曾奉使，至今随处有甘棠。
题陈氏荣寿堂八景为陈邦衡先母夫人作 其二 东阁钟鸣
作者：许炯
朝代：明

疏星残漏欲明天，一百八声惊晓眠。霜下寒山号落月，风来春树杂啼鹃。楼前忽断怀人梦，海上偏愁旅客船。听罢依依遗恨在，鸡鸣问寝忆当年。
题陈氏荣寿堂八景为陈邦衡先母夫人作 其五 碧池月影
作者：许炯
朝代：明

天地山河一镜中，嫦娥飞入水晶宫。影摇玉宇三千界，光射琼楼十二重。丹桂扶疏侵薄露，冰轮凌乱受微风。临池恨觅长生药，先驻高堂不老容。
题陈氏荣寿堂八景为陈邦衡先母夫人作 其八 南城市闹
作者：许炯
朝代：明

岭海豪华亦壮哉，万家烟火绕亭台。宋清门下何人在，李白楼前有客来。橘柚霜姿红胜锦，葡萄春色绿于苔。瑶池侍宴浑成梦，犹记时新荐寿杯。
题陈氏荣寿堂八景为陈邦衡先母夫人作 其六 紫水书声
作者：许炯
朝代：明

杏坛乔木昼阴阴，紫水西来绕桂林。两岸月明哦白雪，九衢风静听瑶琴。长檠珠翠他年事，太乙青藜此夜心。赖有书香留汗简，传家何用满籯金。
题陈氏荣寿堂八景为陈邦衡先母夫人作 其四 古观清幽
作者：许炯
朝代：明

何年福地起珠庭，芳草残碑字半倾。苔径风回松子落，石坛秋老菊花清。青牛过去留遗迹，白鹤归来认故城。闻说瑶池降王母，高堂应伴董双成。
题陈氏荣寿堂八景为陈邦衡先母夫人作·西楼松响
作者：许炯
朝代：明

华堂西畔有楼台，白日波涛捲地来。千尺苍龙晴作雨，九秋清籁暗闻雷。依稀忽觉泉声细，萧飒时惊鹤梦回。霜冷月明不堪听，凄凄风木带馀哀。疏星残漏欲明天，一百八声惊晓眠。霜下寒山号落月，风来春树杂啼鹃。楼前忽断怀人梦，海上偏愁旅客船。听罢依依遗恨在，鸡鸣问寝忆当年。星轺持节驻名邦，形胜由来占上方。云拥辕门閒挂剑，风清幕府静添香。乌台晓带三秋日，炎海晴飞六月霜。却忆先朝曾奉使，至今随处有甘棠。何年福地起珠庭，芳草残碑字半倾。苔径风回松子落，石坛秋老菊花清。青牛过去留遗迹，白鹤归来认故城。闻说瑶池降王母，高堂应伴董双成。天地山河一镜中，嫦娥飞入水晶宫。影摇玉宇三千界，光射琼楼十二重。丹桂扶疏侵薄露，冰轮凌乱受微风。临池恨觅长生药，先驻高堂不老容。杏坛乔木昼阴阴，紫水西来绕桂林。两岸月明哦白雪，九衢风静听瑶琴。长檠珠翠他年事，太乙青藜此夜心。赖有书香留汗简，传家何用满籯金。玉台深处昼穿云，日暮行歌且负薪。蓑笠湿沾山下雨，花枝香绕担头春。岚遮后峒峰如画，月印前溪草似茵。采药追随归莫晚，黄昏无复倚门人。岭海豪华亦壮哉，万家烟火绕亭台。宋清门下何人在，李白楼前有客来。橘柚霜姿红胜锦，葡萄春色绿于苔。瑶池侍宴浑成梦，犹记时新荐寿杯。
赤城避暑
作者：许爵
朝代：明
体裁：五言律诗

海上仙人宅，重重幔彩霞。绛宫迷草树，丹灶护龙蛇。寒溜通云窦，晴空散雨花。石床无些暑，清梦绕天涯。
孟夏陪祀太庙仿颜延之郊祀歌
作者：许獬
朝代：明
体裁：四言诗

皇祖于昭，宾于帝里。照临万方，匪远伊迩。享祀苾芬，陟降来止。其祀维何，大辂玉几。穆穆皇皇，百辟卿士。其德馨香，升闻不已。皇祖居歆，醉饱具起。孝孙有颙，报以繁祉，自今伊始。
白雪楼
作者：许琪标
朝代：明
体裁：七言律诗

梅花应发旧时香，有客重来水一方。春向劫灰留翠壁，曲依雪韵度清商。寄怀可使无秦越，抗志何嫌不汉唐。难负登临同揽胜，望中千里迅风樯。
安兴道中次王黄门韵
作者：许琮
朝代：明
体裁：古风

韶光如酒著人迷，漫把霜毫取次题。山北山南春雨歇，隔林红日鹁鸪啼。
所串馆道中即事次韵二首·其一
作者：许琮
朝代：明
体裁：古风

数株官柳野桥旁，飞絮纷纷扑马香。江雨欲来龙气黑，水风吹作十分凉。
所串馆道中即事次韵二首·其二
作者：许琮
朝代：明
体裁：古风

家在江南水竹村，鸟啼花落掩柴门。年年奔走东西路，坐席何由得暂温。
松林晚照次韵
作者：许琮
朝代：明
体裁：古风

一村桑柘夕阳微，芳草丛生柳絮飞。已过兰亭修禊后，风寒犹未著春衣。
登凤山楼次韵
作者：许琮
朝代：明
体裁：古风

独倚雕阑帽影斜，客中衰鬓已非鸦。不禁杜宇声声苦，啼尽东风第一花。
登浮碧楼次韵
作者：许琮
朝代：明
体裁：五言律诗

渚草平如剪，江云湿不飞。馀霞飘绮席，新浪溅苔矶。古寺萝垂壁，渔家水浸扉。眼前多少景，惆怅客将归。
厓山哀歌亭读文信国诸诗
作者：许相
朝代：明

南国游魂悲帝子，燕台残梦老孤臣。谁知赤县中兴计，犹属黄冠后死身。慷慨扶天曾入梦，须臾沧海已扬尘。游人莫唱招魂曲，风雨空山泣鬼神。
一竹
作者：许相卿
朝代：明

薇蕨声沈旧业空，首阳何处访高踪。冰霜大地同摇落，挺立孙枝殿朔风。
下第归写怀
作者：许相卿
朝代：明

官渡雨中归夜艇，舞雩风里弄春袍。九衢华毂不到梦，百亩荒菑自策劳。野性如僧安地癖，俗情无物破天韬。斜阳瘦影苍茫外，清兴寒山合并高。
下邳阻风
作者：许相卿
朝代：明

家近心情如醉，路难风浪拍天。春云过眼无赖，野日蒙头独眠。
两翁来会前峰精舍
作者：许相卿
朝代：明

一别岁云改，多病会常难。天值清和景，人来野水干。庭空藉芳草，林缺认遥峦。趺坐谈方外，吾生得大观。
中秋夜湖舟对月
作者：许相卿
朝代：明

一年好月是中秋，向夕呼船抱病游。大地清辉翻白昼，良宵幽兴属沧洲。湖山夜色孤篷远，天水寒光两镜浮。酣坐不知吟啸永，阑干北斗挂峰头。
久雨
作者：许相卿
朝代：明

兀兀凭谁语，悠悠祇独栖。雨深山更静，溪涨岸全低。日月书生老，风尘世路迷。新晴散孤闷，村酒正堪携。
九日
作者：许相卿
朝代：明

感时今日重阳节，扶病云村第一峰。黄菊深杯桑落酒，青山高帽日斜风。道违末俗空孤愤，诗与秋涛合并雄。忽忆苏门遥怅望，欲家辽海谢过逢。
九日雨嘲客负约
作者：许相卿
朝代：明

雨作重阳妒胜游，登山有约望来不。却怜剡客能高兴，风雨漫天夜放舟。
乡思
作者：许相卿
朝代：明

乡梦初残晓禁钟，客怀无那转忡忡。丹心许国有如日，病骨未秋先怯风。空谷移文惭怨鹤，长云搔首羡冥鸿。封章欲乞閒身去，九杞泉头理钓筒。
乡思
作者：许相卿
朝代：明

目极南云迥，时惊北候新。栩然青琐梦，尚尔白纶巾。恐负平生学，常怀寂寞滨。潞河秋水永，何处是归津。
云涛庄雪夜
作者：许相卿
朝代：明

江村堪老我，寒夜更宜诗。缟屿归禽讶，玄机厚蛰知。冰潭清数石，雪路漫多岐。若个孤山宅，逋翁得擅奇。
五亩山集用杜韵
作者：许相卿
朝代：明

桂树青青赋小山，栖迟我亦数公閒。鸥凫野水寻初约，虎豹秋风拥九关。采药云林聊寄迹，请缨天阙尚强颜。王孙一饭终身意，况复虚名国士班。
从吾道人解湘竹诗筒倩玉芝僧斲冠赠予侑以长歌倚韵奉谢
作者：许相卿
朝代：明

牛腰诗卷难著筒，截冠汗发生清风。憔悴头颅角巾敝，逍遥湖海荷衣同。道人游戏三昧手，摩娑持似云村翁。切云更著杞泉笠，御风戴雨淩烟丛。貂蝉兜牟浪轩轾，物何与吾吾亦空。星涯寒影炯秋水，萝石吟魂开我衷。晴郊吟弄无长物，顶顶作伴灵鸠筇。半酣濯发挂林杪，祇恐吾家习气不耐颠风，播弄聒聒鸣长松。
元日
作者：许相卿
朝代：明

云村又元日，春意亦閒门。国事支颐笏，年光落手尊。客携僧入社，邻贺鹤生孙。邈矣孤山老，神交百世论。
元日
作者：许相卿
朝代：明

纪历初更岁，冰霜未放春。年华东去水，世事后来薪。海宇风尘满，鸥凫保社新。壮图难著手，宽计作閒人。
元日卧病
作者：许相卿
朝代：明

瘦骨栖迟榻欲穿，春风被野独高眠。纷纷过眼人疑梦，兀兀支颐象入玄。如愿漫陈儿女语，履端遥祝华嵩年。冥冥元化吾谁诘，深拥皋比理绝编。
入春避地澉水秋尽还山西皋诗慰次韵
作者：许相卿
朝代：明

寄迹荒城似谪居，还家病骨恋箯舆。山横雨翠秋容净，林缺霜红野眺舒。忧国多虞怀耿耿，信天定分意如如。独怜万卷成焦土，遗恨连艘失载书。
再别吕东汇
作者：许相卿
朝代：明

涉历危途次水村，支离病骨傍人门。满林枫叶秋声碎，四壁寒螀夜语繁。客况春温怀地主，邻家社会忆乡园。卜携便觉情无限，回首霜空欲断魂。
再游苏皋祠
作者：许相卿
朝代：明

路忆秋风旧，时逢灯事残。林深天忽暝，春浅午犹寒。画壁蛛丝缦，苔碑鸟篆刓。自怜踪迹野，到处得盘桓。
凭几
作者：许相卿
朝代：明

海宇浮云几去来，山村佳处独裴回。春光已谢还秋信，天只峰头梦未回。
分酒遗董汉阳依谢韵
作者：许相卿
朝代：明

满城风雨怕开门，狼籍春泥少更分。缃帙散陈閒昼晷，山庐在望隔秋云。中军李牧谁今许，东海田横异昔闻。病思时艰徒懊恼，酒杯诗卷谩酣醺。
刘海村诗问次韵
作者：许相卿
朝代：明

感叹壶头念少游，危踪到处浪淹留。青山食力荒三径，白首携家访十洲。夏半梅黄怜节物，雨深苔翠上衣裘。四郊战骨萦芳草，斜日孤城怯凭楼。
初春海上
作者：许相卿
朝代：明

积雨晨收好风日，瘦藤危屐试春袍。山中日月人空老，海上烟云兴独豪。隐约野芳初乱眼，郁纡幽思欲挥毫。咏归樵径者谁子，徙倚残阳首重搔。
勾溪和什来再用原韵
作者：许相卿
朝代：明
体裁：七言绝句

梦断纷华几岁年，烟云况味只萧然。草玄笔砚消长昼，今雨都忘旧雨船。
勾溪和什来再用原韵
作者：许相卿
朝代：明

梦断纷华几岁年，烟云况味只萧然。草玄茟砚消长昼，今雨都忘旧雨船。
南城楼集
作者：许相卿
朝代：明

坐瞰重溟八千尺，怅望蓬丘桃已核。飘飘直欲淩紫烟，何物虚名论赫奕。指挥如意按悲歌，徙倚女墙扶瘦腋。咄哉世事覆更翻，老矣夕郎玄尚白。习池岘首今蒿莱，转眼兹游雪鸿迹。林缺长虹浙河暝，鸟外残阳越山夕。童冠薰风笑咏归，三年病怀聊一适。掀髯清啸动海壖，豪宕从来曾此客。
南桥
作者：许相卿
朝代：明

一曲溪流两岸松，石梁蜒蜿卧晴虹。径径拄杖归来晚，月挂东林屋上峰。
南楼
作者：许相卿
朝代：明

幽兴属遐眺，凭高散馀醺。徘徊出海日，解后还山云。度鸟江天永，断峰吴越分。超然俯清旷，何处有尘氛。
南楼
作者：许相卿
朝代：明

清吟独凭山楼晚，黄落空悲海国秋。遁世野情从弃置，安巢归翼自嘤呦。勋名梦断图烟阁，病力时看理钓舟。岁晏阴晴苦难料，竹椽桑土漫绸缪。
卧病
作者：许相卿
朝代：明

长夏寒毡拥病魔，捲帘疏雨动高歌。纷纭末俗矜儿剧，突兀孤怀倚太阿。榻上光阴诗草乱，山中筹算药炉多。新晴拟散顽腰脚，游兴翩翩绕薜萝。
又八月望夜玉带湖汎月
作者：许相卿
朝代：明

良夜不可负，归人还自留。天閒多病客，月占两中秋。远水疑通汉，轻风稳送舟。露华清到骨，寒意问羊裘。
古意
作者：许相卿
朝代：明

新月生西岭，明河低远林。坐见大火中，秋序忽已侵。感叹老将至，裴回劳我心。劳心复谁语，抚弄东厢琴。调高曲未竟，寡和难为音。矫首文江子，何时宣此襟。
古意
作者：许相卿
朝代：明

朱夏忽云谢，西原凛秋色。流光惊电駃，我心悚以恻。生也信有涯，漆园真达识。势利誇毗子，去道远已极。优哉复优哉，冥心任通塞。
周二丈文弼挽辞
作者：许相卿
朝代：明

功名大槐梦，冠剑一抔封。清白高标在，豪华此路同。愁云迷断雁，衰草泣寒蛩。一掬斯文泪，飘随宰相风。
周氏别业
作者：许相卿
朝代：明

周郎结屋处，风物画中论。晏坐泉围榻，昏钟斗挂门。山光明绕屋，海气迥埋村。望望吾庐近，时来共一尊。
和答徐光泽
作者：许相卿
朝代：明

一缄三月紫云湾，深迹栖迟鹿豕间。兆喜灯花符昔夜，擅场诗句破衰颜。病身遥谢金闺籍，草坐常从野老班。自爱山村凉意早，溪南枫叶未秋丹。
和答沈紫硖
作者：许相卿
朝代：明

我本山泽癯，结庐白云岑。岂独远尘土，风雨亦俯临。朝阳读吾书，卒业群壑阴。赤手莫援世，敢云长往心。江山入扪虱，形神调戏禽。新暑不到窗，空庭梧十寻。故人遥相忆，因风遗好音。硖上有初约，莫辞山路深。
和答西皋
作者：许相卿
朝代：明

邮筒忽落手，展诵菊花前。快意病魔远，通神诗力玄。林昏风过野，霜净月临田。感子如兰语，兴怀伐木篇。
和答钟西皋
作者：许相卿
朝代：明

一声秋信叶边闻，早见西风度朔云。尘镜红颜吾丧我，雪舟清兴客怀君。壶头阅世时何晚，谷口耕岩日自曛。抚手知言千载上，苏门长啸有遗文。
和答钟西皋
作者：许相卿
朝代：明

闵雨长歌云汉什，得秋䞉有大田风。新凉病骨逡巡健，野水渔舟远近通。清梦有徵多胜事，旧题无处不尘笼。扶携拟踏西皋路，共采芙蓉带路丛。
和答钟西皋
作者：许相卿
朝代：明
体裁：七言律诗

闵雨长歌云汉什，得秋剩有大田风。新凉病骨逡巡健，野水渔舟远近通。清梦有徵多胜事，旧题无处不尘笼。扶携拟踏西皋路，共采芙蓉带路丛。
和西皋
作者：许相卿
朝代：明

手启邮筒伐木篇，樵歌接响赖俱传。吟安七字雪髭短，梦醒半窗山月圆。澹泊閒心云共远，萧条生事俗无牵。岩头卜岁邻翁贺，冰柱阑干冻瀑泉。
哭内
作者：许相卿
朝代：明

束发良嬿婉，半途长别离。浮生忽梦破，浪迹尚尘縻。寒杼遗残织，空巢守伏雌。穗帷风雨夜，怕诵扊扅诗。偕老旧盟废，半生清影单。好名吾独累，分谤子能贤。泪咽垂髫女，吞声执手言。间关句曲路，忆著便潸然。
哭内·其一
作者：许相卿
朝代：明

束发良嬿婉，半途长别离。浮生忽梦破，浪迹尚尘縻。寒杼遗残织，空巢守伏雌。穗帷风雨夜，怕诵扊扅诗。
哭内·其一
作者：许相卿
朝代：明
体裁：五言律诗

束发良嬿婉，半途长别离。浮生忽梦破，浪迹尚尘縻。寒杼遗残织，空巢守伏雌。繐帷风雨夜，怕诵扊扅诗。
哭内·其二
作者：许相卿
朝代：明

偕老旧盟废，半生清影单。好名吾独累，分谤子能贤。泪咽垂髫女，吞声执手言。间关句曲路，忆著便潸然。
复陈勾溪
作者：许相卿
朝代：明

此地重来已十年，林庐水槛故依然。过门不是忘相见，刚有东风送客船。
夏日重游云岩寺
作者：许相卿
朝代：明

老去胜怀在，重过支遁房。乱藤当午暝，深涧袭秋凉。客路逢蒲节，僧窗酌桂浆。烟墟莽吴苑，残照醉歌长。
夏日雨后
作者：许相卿
朝代：明

村庄住山麓，长薄带晴川。荷锸通新水，携壶饷远田。鸠声时乱聒，龙骨晚高悬。好雨连宵永，家家同晏眠。返照收残雨，幽怀步广川。对山哦得句，坐树课畦田。岭缺江光迥，林疏日脚悬。前村晚归牧，丰草散牛眠。
夏日雨后·其一
作者：许相卿
朝代：明

村庄住山麓，长薄带晴川。荷锸通新水，携壶饷远田。鸠声时乱聒，龙骨晚高悬。好雨连宵永，家家同晏眠。
夏日雨后·其二
作者：许相卿
朝代：明

返照收残雨，幽怀步广川。对山哦得句，坐树课畦田。岭缺江光迥，林疏日脚悬。前村晚归牧，丰草散牛眠。
夕汎有怀
作者：许相卿
朝代：明

幽意忽有属，呼尊上小舠。乾坤新化理，湖海眇逋逃。水混秋空远，山留夕景高。平生携手好，岁晚隔风涛。
多病
作者：许相卿
朝代：明

多病倦游聊作计，负山临壑结茆堂。钓竿入手江湖远，书卷蒙头日月长。春服初乘沂水兴，午风时度药畦香。漫劳过客谈经济，习懒年来乐睡乡。
夜坐
作者：许相卿
朝代：明

开门见月来松径，扫地移床傍石渠。寂历寒螀共清夜，咄嗟浮世托籧庐。黄虞道在生何后，沟壑盟寻老只初。一咏一觞还自笑，明时野调独迂疏。
夜坐
作者：许相卿
朝代：明

独坐忧思集，悲歌夜色辽。疏林明远火，静院急寒潮。戎垒江南遍，天阍冀北遥。秋空穿病眼，何日遣嫖姚。
夜客对雨
作者：许相卿
朝代：明

风雨茅堂入夜寒，一尊相对共清欢。盟深鱼鸟便林壑，病中烟岚痼肺肝。孤烛话残衣袖薄，小山赋就茗瓯宽。老怀时事频惊慨，意气相逢引剑看。
夜过前峰僧舍
作者：许相卿
朝代：明

病客迷津舫，清宵古寺门。灯明深树阁，僧住远人村。烟月自良夜，江湖多放言。云泉有旧约，投老欲终焉。
大雪携鹤观瀑
作者：许相卿
朝代：明

初雪压高帽，羸骖扬远鞭。玉龙僵欲死，白鹤舞争妍。山僻地无主，骨清吾欲仙。长吟杂孤唳，归路晚翩翩。
天只峰晏坐
作者：许相卿
朝代：明

多病连三岁，閒情擅一丘。杖钱疏后计，方药惯前筹。白首纷如叹，青山黯尔愁。孤衷危圣主，奇数负通侯。盘涧从真隐，词场谢昔游。扬雄奇异代，郑谷许同流。
奉饯季父之永州倅依韵
作者：许相卿
朝代：明

残日远峰明陆离，别情惆怅风前杯。竹林今古清风在，猿鹤东山首重回。
客夜
作者：许相卿
朝代：明

敝裘十载风烟客，落木满郊灯火村。吴岫白云家远近，瓦瓶浊酒自寒温。山灵有约惭移檄，世路多岐欲断魂。惆怅岁华今向晚，拥衾豪思欲腾鶱。
客诗问疾次韵
作者：许相卿
朝代：明

习懒仍兼病，岩扉日日关。心神犹紫禁，嗅味奈青山。世意同云薄，松阴伴鹤閒。楼头孤嶂近，时得尽危攀。
宿石门山房
作者：许相卿
朝代：明

尘土三年梦，云林胜日游。小招聊拟赋，多难独凭楼。月色千山午，江光满意秋。心期应共汝，投老白蘋洲。
寓萧寺
作者：许相卿
朝代：明

病客閒情与世疏，息肩聊得借僧居。梦残午枕莺声里，诗满桥亭野色初。经济有怀犹浪迹，乾坤到处是吾庐。十年世路尘劳障，来谒禅关得起予。
尾溪
作者：许相卿
朝代：明

海上烟云朝暮奇，山中日月了残棋。秋来无那顽腰脚，得句寻僧过尾溪。
山游
作者：许相卿
朝代：明

杞山秋高风日好，独扶藜杖步晴冈。达观浮世身如寄，任侠当年气自降。云水茫茫去鸟没，烟霞隐隐归樵双。清林孤眺坐成晚，遥见疏林明夜缸。
山行
作者：许相卿
朝代：明

小窗睡新足，起视时何其。落日馀山椒，树颠红陆离。快哉情景新，一散顽腰肢。登登悄谁与，瘦影自崛奇。莺花非故妍，泉石含新姿。关河怯回首，直北多军麾。封侯一剑任，谁当请丸泥。祇恐廊庙忧，不在潢池儿。熏风低草树，戟髯不受吹。徙倚苍石根，忧端与山齐。
山阁
作者：许相卿
朝代：明

衫浥岚光先雨润，树酣江气未秋丹。飞流千尺凭阑外，并作萧萧六月寒。
广薤露歌
作者：许相卿
朝代：明

薤露声，那复歌。有生归尽定不易，苦调哀切将奈何。齐横汉季等黄土，曳绋之徒祇合歌。乐送我，归山阿。哀乐于吾两何有，达者玩世生死造化昧端倪，乃今独解众悟理则那。
庐山
作者：许相卿
朝代：明

斜日匡庐道，生绡水墨图。胜难长句写，深称列仙都。云失开先寺，天连彭蠡湖。遥闻栗里近，惭愧拥车徒。
应容庵书至使者贽诗私觌病中和答
作者：许相卿
朝代：明

寒林斜日动柴门，一舸遥遥入海村。七字通名孤解后，尺书欹枕得温存。京华消息关心远，野戍风烟望眼昏。万里江湖分终老，平生赠处欲重论。
张横浦读书台旧题次韵
作者：许相卿
朝代：明

古台全草没，閒户半云扃。往哲犹生气，狂夫欲乞灵。蜗书阴藓碧，鸟破晚烟青。高节存遗传，閒来读旧铭。
归期
作者：许相卿
朝代：明

归期屈指已无多，木叶萧萧笠泽波。只尺三高英爽在，笑侬怀檄又经过。
归梦
作者：许相卿
朝代：明

故山秋老亲闱冷，游子夜长归梦多。独倚苍茫动幽兴，却惭容易脱渔蓑。
彭城
作者：许相卿
朝代：明

萍踪今日又彭城，寒吹萧萧舞敝缨。汴泗蛟鼍争险壮，濠梁烟月递昏明。东风苑陌春襟动，午夜星河剑气横。旷代独怜陈正字，心期应不负平生。
徐南塘惠借袁海叟集附谢
作者：许相卿
朝代：明

柳风桃日满林庐，湘帙缄开午梦馀。诗律沿唐追晋魏，一编落手得权舆。
徐襄阳过访草堂
作者：许相卿
朝代：明

野情于世自蜩鹏，一壑蓬蒿手自营。昭旷观游心独领，狭斜岐路梦还惊。柴门反锁封秋藓，画舫深维探晚英。满意对床泉石话，三年刚得此怀倾。
怀玉驿
作者：许相卿
朝代：明

十载黄埃走病身，凭茵惊见万嶙峋。远人鸟语有真意，过雨风光如暮春。白日此心宁宦达，青山与我故情亲。云涛旧业应无恙，猿鹤时来见梦频。
懒习
作者：许相卿
朝代：明

卧痾岁强半，懒习乃成性。巾屦不时御，散发还高咏。避世迹尽扫，怀古心独竞。经旬未下堂，花鸟苦相迎。登山俯周行，吾道终诤诤。
或诵施西亭暮春之句凄然感怀追武其韵
作者：许相卿
朝代：明

石磴閒高眺，溪乡豁俯临。晴峦多爽气，春事已繁阴。潮带虹边雨，云连鸟外林。美人遗妙语，惆怅细悲吟。
招顾寅斋
作者：许相卿
朝代：明

胸蟠万卷隐饥雷，造物从来惯忌才。何许诗穷报消息，春泥带雨一尊开。
早春入山詹仲携酒野酌笑咏成诗
作者：许相卿
朝代：明

仲氏有幽兴，访我春山中。冰霜策老马，觞豆驱孱童。烟云满怀袖，那复尘土容。空谷喜足音，真乐况天衷。寒潮俯东岫，晴暄负南荣。酌言永今日，咏归聊短筇。
春日汎湖望海
作者：许相卿
朝代：明

雨阁春云迟客游，荻滩桃浪信轻舟。病身祇合伴孤鹤，健语犹堪回万牛。陇树阴成悲宿土，烟芜影断见浮丘。沙棠拟续招寻兴，更汎蓬莱清浅流。
春暮怀王鹤山
作者：许相卿
朝代：明

三月风光今又暮，四郊雨意喜全收。春愁无那凭桑落，午梦将成破栗留。乡国创夷谁侧席，故人丰采独登楼。空林暮色增惆怅，何日东冈续旧游。
春病
作者：许相卿
朝代：明

山日冥濛笼野烟，碧桃红杏斗春妍。老夫独负看花约，布被蒙头白昼眠。
春雨
作者：许相卿
朝代：明

霢霂林皋暗，低迷草树平。春膏浃南野，吾欲偶邻耕。
春雨卧病朱陈两翁至
作者：许相卿
朝代：明

一丘高卧閒云共，二老相过旧雨同。续续江湖十年话，支离病骨起春风。
春雨卧病朱陈两翁至
作者：许相卿
朝代：明

山雨连村暗，兰舟二仲来。过逢老多阻，愁痡郁初开。绿树春将谢，红尘梦久回。高秋苏病骨，还约共登台。
晏起
作者：许相卿
朝代：明

晏起曝衡宇，初春风物幽。晴峦澄野旭，融雪涨寒流。谢俗饱閒味，逃名疏贵游。仙人眇何许，吾亦擅丹丘。
晚晴
作者：许相卿
朝代：明

岁晏田家隙，晚晴山日温。幽人神独往，古意俗谁论。陈迹云霄路，閒身造化恩。风檐高士传，旷代有知言。
晚晴
作者：许相卿
朝代：明

苦雨连旬日，初晴一振衣。残云依海峤，新水到柴扉。僻性嫌山浅，尘缘与世微。斜阳疏树里，清影日边归。
晚渡
作者：许相卿
朝代：明

压水云欲堕，吞江虹未收。野人聊自适，吹篴满沧洲。
暝色
作者：许相卿
朝代：明

暝色狭斜路，幽怀长短吟。残虹犹薄海，高鸟渐依林。去住从吾道，艰虞热壮心。燕云愁直北，望断欲沾襟。
暮春雨后至孟家瀑
作者：许相卿
朝代：明

空林宿雨歇，近郭曙钟寒。乱水斜吞径，残云弱傍滩。泉声人语细，山气客裘单。老我足幽胜，后谁应感叹。
月林僧舍
作者：许相卿
朝代：明

月午天霜破衲寒，梵音萧飒度林端。经残香烬秋寥泬，时有风枝语夜阑。
有感
作者：许相卿
朝代：明

欲向西风酹一尊，乾坤何处著英魂。百年事过风前烛，千古名传海上村。香火半龛谁地主，孙枝一叶是君恩。夕阳满地伤心泪，付与江流自吐吞。
望云
作者：许相卿
朝代：明

郊原新绿正丰茸，晏起钩帘晓雾空。造化无边生意浃，春云弥望湿东风。
村翁诗贺堂成次韵
作者：许相卿
朝代：明

小筑岩居俯钓台，更亭绝巘望天台。入春穷谷还桃李，避地閒门自草莱。叩石商歌凉月上，捲帘沧海暮潮回。多情张老斯干颂，匝屋烟云为尔开。
次韵溪翁春日天宁寺楼
作者：许相卿
朝代：明

阑干徙倚雪晴初，十日东风百草苏。全晋夕烽清塞徼，片帆春兴满江湖。漫堤新水鸥前永，过雨遥岑雁外孤。千里河山閒放目，壮游曾忆赋三都。
次韵苏叔豹见忆
作者：许相卿
朝代：明

诗句远投多病客，野心无那不羁猿。秋来旷度频萦梦，老去端居独寤言。困鹤风云羞短翮，蹲鸱伏腊饱荒园。剡舟迟尔维星石，起我高谈雪浪翻。
次韵范栗斋读徐苏传
作者：许相卿
朝代：明

高人同厄运，龙卧得身存。矻矻赁舂日，劳劳抱瓮园。墅夫惟胜韵，幽思寄清尊。惆望堪谁语，思君伫石根。
次韵西村老人见寄
作者：许相卿
朝代：明

眇予愧谐俗，衡门日重关。木榻已漆敝，草屋多苔斑。缅怀结发期，抗志夷惠班。乘时冀陈力，翊世姚姒间。驰光忽晼晚，惊波逝潺湲。悠悠违夙心，戚戚长苦颜。百年贵适意，青阳宁复还。明月皎东林，流烟淡前山。潜居勖明德，哲人犹可攀。
次韵西皋感事
作者：许相卿
朝代：明

野人无意卜潜虚，眉宇閒愁久破除。白发青山随拄杖，残骸赢是乞来馀。十日开门风叶多，病怀今已入无何。嗟卑叹老真痴绝，昨见黄童发又皤。尧年九歉今始收，满车䆉稏胜封侯。葛巾漉得新缸面，客过山前底死留。不问金华旧牧羊，屋头丹井半苔荒。凌云赋就多仙意，笑托山灵酬一觞。
次韵西皋感事·其一
作者：许相卿
朝代：明

野人无意卜潜虚，眉宇閒愁久破除。白发青山随拄杖，残骸赢是乞来馀。
次韵西皋感事·其三
作者：许相卿
朝代：明

尧年九歉今始收，满车䆉稏胜封侯。葛巾漉得新缸面，客过山前底死留。
次韵西皋感事·其二
作者：许相卿
朝代：明

十日开门风叶多，病怀今已入无何。嗟卑叹老真痴绝，昨见黄童发又皤。
次韵西皋感事·其四
作者：许相卿
朝代：明

不问金华旧牧羊，屋头丹井半苔荒。凌云赋就多仙意，笑托山灵酬一觞。
次韵钟西皋见忆
作者：许相卿
朝代：明

落木残阳独倚楼，归云寒拥晚山稠。烟霏好语传双鲤，湖海閒身擅一丘。塞北戎心骄未格，江南民病愧先忧。孤灯长剑空三叹，衰鬓繁霜奈九秋。
次韵钟西皋雨中述怀
作者：许相卿
朝代：明

苦雨经旬淹淑景，早雷十日验馀寒。庭梅寂寂帘前落，湖草青青镜里看。深谷莺花全冷淡，浮家云水尚盘桓。殷忧无赖谁堪话，搔首斜阳独倚阑。
次韵黄东河春日有怀
作者：许相卿
朝代：明

老我乾坤七十年，云林强半有閒缘。纷纭野史乖麟笔，次第山窗理蠹编。倚杖松根哦落景，据梧石上谱飞泉。长安赫赫乘轩子，应笑空斋守太玄。
江上
作者：许相卿
朝代：明

天堑东南限，神功混沌馀。波涛来楚蜀，云雨被扬徐。旅泊水村寺，霸图烟草墟。亲庭眇何许，倚望独踌躇。
江泊寄金山僧
作者：许相卿
朝代：明

曾忆高楼紫翠间，孤舟今夜隔沙湾。诗留吞海谁应护，名刻朝阳石未刓。三度长裾空禁掖，百年清梦此江山。驱驰尚冷东冈约，不待移文已厚颜。
沈公桥
作者：许相卿
朝代：明

两涯寒碧成周道，千尺晴虹跨水云。别浦归人多怅望，斜阳搔首剧思君。
泊钜野
作者：许相卿
朝代：明

冻云寒月递昏明，游子踌躇怯远征。身在畏途亲在梦，魂消飞霰打篷声。
渐翁夜过山中
作者：许相卿
朝代：明

寒夜平生友，星江百里船。风烟犹远色，虹月更新妍。十载话通昔，一真思入玄。分携秋水岸，怅咏白云篇。
湖外郊行
作者：许相卿
朝代：明

青鞋短策湖云东，漫搜妙语酬春工。野烟漠漠吞江树，晴雨丝丝织晚空。
澉墅莫归
作者：许相卿
朝代：明

残日东风澉墅回，轻雷挟雨马头催。青山有约羁尘网，四海多虞负酒杯。寂寂野芳春事晚，茫茫天运杞人哀。灯前试拾新诗草，满纸忧吟取次裁。
独往
作者：许相卿
朝代：明

兴到海滨成独往，千林风日净娟娟。寒山病骨晚争瘦，白鹭苍波秋可怜。天地閒愁尘梦醒，烟霞胜事草堂偏。斜阳深径鱼樵尽，弄影萧萧石上泉。
玄览亭小坐怀白鹤山人
作者：许相卿
朝代：明

远寺疏钟送夕阳，危阑独凭放歌长。高鸿望迥暮天碧，野蝶愁牵霜叶黄。对影作双真自爱，百年强半尚须忙。深踪懒性过从断，犹忆清吟旧楚狂。
瓶山
作者：许相卿
朝代：明

小筑不远市，高情还傍山。尘缘瓮天外，风味曲生间。瓦枕乾坤梦，箨冠烟雾颜。因君怀旧隐，海上紫云湾。
画扇赠丰厓
作者：许相卿
朝代：明

远路归来已白头，丰厓犹似旧时秋。长藤短褐行吟处，不道山翁是故侯。
睡起
作者：许相卿
朝代：明

假寐凭残易，瞢腾过晚钟。斗旋秋气肃，山应岁占丰。潜跃从吾道，暄凉自候虫。腐儒经世业，多病已成翁。
石门西村勾溪至
作者：许相卿
朝代：明

野人沦放紫云谷，胜友连翩根竺村。古渡晚寒初舣棹，万峰秋静独开门。历探幽壑寻三秀，深话清镫卧两尊。不厌山家淡风物，还来茆屋负朝暄。
祝思允宅夜宴
作者：许相卿
朝代：明

残阳隐地红炯炯，角巾弄影青离离。暝烟散空归鸟下，白露被野寒虫悲。剧谈杂出觞政乱，佳句欲吐灯花知。小人夙抱杞狂疾，假日偷欢同鷾鸸。
禦儿庙
作者：许相卿
朝代：明

霁色秋移舫，晴云午过坛。广川浮野动，深樾到门寒。麟阁心空在，鹩枝迹已安。高谈入挥麈，返棹见归翰。
秋晚
作者：许相卿
朝代：明

晨光动林薄，水竹炯清佳。寒日射水中，万竹走龙蛇。美人秋云东，相望眇天涯。招招踏澄江，来把芙蓉花。
秋晚
作者：许相卿
朝代：明

远浦长霞弄晚晴，钓丝摇飏拂沧瀛。幽怀自适无谁语，寒日秋波尽意明。
秋晚溪上
作者：许相卿
朝代：明

坐占清溪瘦石双，风流想像鹿门庞。高歌草泽时空晏，卑睨云台气已降。老去閒愁消短榼，醉来佳句堕寒江。归舆伊轧松堂晚，零乱残阳上半窗。
秋晚登山
作者：许相卿
朝代：明

衰病深村过客稀，经秋短布一衫衣。日边巧宦名争显，泽畔幽人见独非。薄暮云屏空翠重，疏林霜柿熟红肥。山头抱犊归来晚，历乱残阳满涧扉。
秋热
作者：许相卿
朝代：明

秋空骄剩暑，客舍困炎曦。檐鼠时呈技，渊龙或守雌。山云瞥眼度，江月近人宜。趺坐晚风榻，焚香了化机。
章广文夜至
作者：许相卿
朝代：明

孤烛十年别，清尊今夕同。宦游谈历历，衰病闵忡忡。税驾逢身健，移家得岁丰。浮生能几会，搔首叹萍蓬。
竹亭
作者：许相卿
朝代：明

曾闻居要竹，今傍竹安亭。寒意耿相对，秋声饱独听。閒情数历历，晏坐围青青。兴到谁宾主，柴门且莫扃。
简瞻仲乞醉翁床
作者：许相卿
朝代：明

醉翁床乞病翁眠，瘦骨今年减旧年。欹枕更无蕉鹿梦，面屏时学野狐禅。
董化卿尹宜兴
作者：许相卿
朝代：明

水落岁云暮，楼船发广川。春浓阳羡茗，化接武城弦。云表鹏程迥，江濆鹭社便。善权岩洞好，慰我远游篇。
董纯卿至
作者：许相卿
朝代：明

我惭扬子宅，君棹问奇舟。今古谈能剧，高閒意自投。春禽从聒聒，道况只悠悠。相望牛鸣地，过从信去留。
西湖迟徐郎不至独往林处士墓
作者：许相卿
朝代：明

胜会应空负，幽怀亦自聊。舟移六桥永，衣振两峰高。箫鼓春游竞，鸢鱼野兴豪。孤山有冥契，独往荐溪毛。
西皋先生季夏诗来俯慰寥泬仆病甚秋半差强展咏三复次韵谢兼简西村勾溪二翁
作者：许相卿
朝代：明

怀人诗句绿阴暮，抱膝怡情红树村。木榻渐移当荫石，角巾时倚傍溪门。松阴晴景湖天迥，沙碛秋光海气吞。白发青山老知己，徘徊吟弄入黄昏。
观化
作者：许相卿
朝代：明

管领云泉四十春，乾坤閒处老閒人。却怜故物还元化，光属星河射海垠。
试杖
作者：许相卿
朝代：明

云径初扶杖，江城欲罢灯。书生全谢客，行药偶逢僧。候雁将辞泽，游鯈已负冰。湖山春意动，游兴日鶱腾。
诗成
作者：许相卿
朝代：明

云村病老语多咙，造次诗成杂宋腔。还溯开元论风格，拾遗坛上树旌幢。
诸弟夜集
作者：许相卿
朝代：明

献岁閟霖潦，今夕欣澄和。况我远游归，兄弟会匪他。晏晏言笑洽，楚楚壶尊罗。东风举衣袖，明月在庭柯。一觞再三咏，舞影时婆娑。荏苒百年内，白日去如波。载怀秉烛贤，不乐如夜何。
诸弟秋试
作者：许相卿
朝代：明

群季秋风桂子，病夫夜雨蒲团。黄妳味馀隽永，青云望入高寒。
谢别沈默斋
作者：许相卿
朝代：明

僦居残夏入高秋，世难存身迹漫投。瘦骨棱层刓坐榻，故乡艰阻赋登楼。山中猿鹤多归梦，天末风烟倍客愁。万类两间同逆旅，远游还问武陵舟。
赋秋泉
作者：许相卿
朝代：明

微霜昨夜下庭柯，东岫朝来爽气多。偶过溪桥探三秀，惊看白发照沧波。
赠何山人
作者：许相卿
朝代：明

爱酒何山子，经年事远游。云烟几两屐，湖海一扁舟。白眼无遗胜，青囊有秘搜。更休谈望气，那复问封侯。
赠姚杨江
作者：许相卿
朝代：明

黑头使君俄挂冠，出在人后归在先。盛世勋名太早计，半生林壑有閒缘。蛮烟瘴雾惊馀梦，高笠长镵终百年。过客东溪问津处，掉头野水棹渔船。
赵村夜泊
作者：许相卿
朝代：明

经岁重来旧游路，荒郊残日下高梧。千艘灯火河成市，五夜殷忧病独癯。新月随人书屋近，朔云回首玉楼孤。腐儒通籍惭何补，自合归山问芋区。
赵渐翁七秩初度有诗次韵奉寿
作者：许相卿
朝代：明

忆昔天门曙色开，连翩并马直庐回。高翰徼外清风播，遐寿壶中紫气来。别圃序芳观物兴，平槎对景擅场才。村翁许入香山社，雅祝还称北海杯。
越人诗谒次韵
作者：许相卿
朝代：明

避俗云村远，经秋客鬓新。寒灯閒自喜，残卷阁还亲。往事悲歌永，西风酒力淳。明朝山雨歇，曳屐访天绅。
越人遗屐
作者：许相卿
朝代：明

三年病縳登山脚，一两邮传过海缄。自笑元非珠履客，正须云磴踏巉岩。
过扇依韵
作者：许相卿
朝代：明

秋风桂子又三年，阿过寒窗笑上竿。赖得郎罢迂阔甚，抡魁原作技儿看。
送友
作者：许相卿
朝代：明

棘寺高材起陆沈，翩翩白马向枫林。歌声相续山村静，别意无端江水深。千里霜威生画戟，孤城秋色上瑶琴。病夫怅望留无计，寒月荒郊后夜心。
送蔡天锡
作者：许相卿
朝代：明
体裁：五言律诗

乡国来何晚，风尘别更难。天空落木外，路迥朔云端。意气时看剑，悲歌几控鞍。春风消息好，为报浙河干。
通济桥秋夕
作者：许相卿
朝代：明

雨过都门秋意多，凭阑慷慨酒微酡。壮怀端与长江誓，伟事犹闻故老歌。清禁楼台涵月迥，九衢灯火共星罗。江东留滞青年晚，顾影沧波奈尔何。
野泊
作者：许相卿
朝代：明

沧江茫茫白鸟度，丹崖冉冉晴云流。舟横野渡倚残照，日短风烟生暮愁。
野泊迟朱陈两翁
作者：许相卿
朝代：明

孤舟泊已暮，二老来何迟。深树共寒意，东流渺风漪。閒閒僧话续，悄悄客怀羁。返照长霞外，容辉宛在斯。
金山吞海亭
作者：许相卿
朝代：明

江面峰头巧著亭，澄波玉宇两争清。倚阑客子心如水，何事沙鸥亦浪惊。
金粟兰若
作者：许相卿
朝代：明

野老山僧意味真，瘦筇高笠往来频。十年著我东林社，更道何曾见一人。
闻翁七帙
作者：许相卿
朝代：明

幽人万遍课参同，只恐劳生事事慵。高枕山房还静听，十千八百五更钟。
除夕
作者：许相卿
朝代：明

一年将尽此黄昏，坐拨残炉火尚温。六十来人今晓事，春风一夜到柴门。
除夕感怀
作者：许相卿
朝代：明

酒冷香销梦不成，逼人殊觉岁峥嵘。老如旧历浑无用，醉恋残灯亦暂明。雪霰已应随腊尽，梅花宁复与春争。向来筋力虚名尽，白发无愁也自生。
雨夜客至
作者：许相卿
朝代：明

曲几团蒲午梦残，鹤声报客小桥湾。翠屏寒映万银竹，绛蜡秋酣两玉山。道意自惭违俗累，酒船真负问奇还。紫萸黄菊重阳近，突兀星厓拟再攀。
雨宿真如寺
作者：许相卿
朝代：明

夜雨僧斋滞客舆，清灯高榻信吾庐。玄谈种种浮生外，茗碗深深坐醉馀。云路造天无款段，野情随地有华胥。廿年回首红尘梦，寒影空堂自爱予。
雪兰
作者：许相卿
朝代：明

金谷妍华空毁垣，国香冰霰自孤根。辋川强项芭蕉伴，共谢东皇费手援。
雪游云岫峰
作者：许相卿
朝代：明

深雪撩狂兴，长蓑弄晓寒。翠凌孤突兀，玉拱万㠝岏。势合疑包地，尘空惬凭阑。野情多僻尚，閒处擅奇观。得句浮眉宇，抒思入渺漫。诗魂清到骨，仙意欲腾翰。认路樵无迹，题名竹有瘢。馀生饶乐事，无地著忧端。
雪行和邓士鲁
作者：许相卿
朝代：明

雪意已弥望，马蹄还复行。归心先雁远，病眼独山明。落落同尘迹，悠悠和古声。撩人奈佳句，孤烛守寒更。
霁色
作者：许相卿
朝代：明

霁色林庐晚，愁吟野水湾。断云虹外雨，残日鸟边山。海宇堪流涕，朝班祇强颜。独嗟身世拙，早见鬓毛斑。
震泽归寄前峰僧
作者：许相卿
朝代：明

千里烟波一日程，胜游犹恨欠山僧。夜归剧忆前峰翠，晓起阑干试一凭。
题画寄梁仲
作者：许相卿
朝代：明

海上春山眇莽中，长藤到处识髯翁。贵游无数花间骑，万态风光适意同。
高卧
作者：许相卿
朝代：明

病夫高卧星厓上，野情幽事静相宜。晚山如揖抗尘表，晴云有时来坐隅。閒人日月衣裳懒，胜地禽鱼造化私。汗青尚论百世士，栗里苏门我得师。
鲁山
作者：许相卿
朝代：明

周行辙迹几经年，故国青山梦寐牵。桑梓迷阴丘首地，庆云烂漫帝乡边。
麦山老人
作者：许相卿
朝代：明

麦翁清时甘陆沈，踪迹迢迢烟雾深。石转醉眠月皎皎，松围晏坐秋阴阴。閒携只影云随屐，几见行人雪满簪。朝市语闻应洗耳，登高为赋考槃吟。
黄鹤楼公宴
作者：许相卿
朝代：明

楼台仙迹古城隅，尊俎英僚胜会初。全楚雄图归指顾，清湘幽愤入踌蹰。江光蜿蜿晴虹迥，沙渚娟娟野日虚。客子自多云水意，扁舟却羡洞庭渔。一雨江城五月凉，重楼危槛俯苍茫。烟芜七泽浮元气，晴树千村动夕阳。竞挽龙舟怀正则，遥思綵扇出明光。高堂此日还蒲艾，游子尊前忆故乡。
黄鹤楼公宴·其一
作者：许相卿
朝代：明

楼台仙迹古城隅，尊俎英僚胜会初。全楚雄图归指顾，清湘幽愤入踌蹰。江光蜿蜿晴虹迥，沙渚娟娟野日虚。客子自多云水意，扁舟却羡洞庭渔。
黄鹤楼公宴·其二
作者：许相卿
朝代：明

一雨江城五月凉，重楼危槛俯苍茫。烟芜七泽浮元气，晴树千村动夕阳。竞挽龙舟怀正则，遥思綵扇出明光。高堂此日还蒲艾，游子尊前忆故乡。
过谢氏旧宅
作者：许穆
朝代：明

旧日繁华散晓烟，尚余甲第淀湖边。春风舞榭空罗绮，夜月楼台歇管弦。鹤唳华亭云杳杳，莺啼金谷草芊芊。谁怜门下伤心客，一度登临一惘然。
送邵升远之官吉州
作者：许穆
朝代：明
体裁：七言律诗

京华相见惜分携，歌罢骊驹思欲迷。独客自怜留日下，一官君喜向江西。天涯月落闻鸡唱，驿路花开听鸟啼。想得到州春未晚，柳条垂绿草初齐。
重游姑苏登黄氏旧楼
作者：许穆
朝代：明

吴门烟柳绿参差，倚遍阑干有所思。雨暗园林花落早，春寒帘幕燕归迟。峨眉尚想台前月，鹤发空添镜里丝。一曲悲歌吊陈迹，伤心不似旧游时。
暮秋写怀
作者：许章
朝代：明
体裁：七言律诗

蒹葭杜若满汀洲，吟对西风独倚楼。远雁不将天外信，清砧偏动晚来愁。沈郎瘦减非缘病，宋玉愁多岂为秋。往日少年俱已贵，此身何日谢沙鸥。
听子野琴
作者：许筠
朝代：明

秋风入高树，幽斋闻清音。误疑在溪壑，不知傍有琴。我爱康子野，与世任浮沈。美哉恬澹质，涤我尘垢心。
吴子鱼南庄归兴次韵
作者：许筠
朝代：明

松关竹径带晴烟，家住溟州第二天。绕屋溪声来更远，卷帘山色自堪怜。家人宿火炊篱菜，坐客清谈汲茗泉。偏缚尘缨为傲吏，几将乡思赋归田。
平壤送南士还天朝
作者：许筠
朝代：明

公子中州彦，缅邈青云姿。诗情敌谢朓，赋笔凌左思。慷慨请长缨，万里东海涯。壮志未劘罍，归骖忽西驰。箕郊尚秋热，行李多险巇。知音既云稀，况复将远离。长路漫浩浩，念之涕双垂。弱龄有遐想，栖迟在丘壑。玩世笑东方，隐几师南郭。中年来城市，误为簪组缚。谁言珥彤管，素志非黄阁。公子稽山秀，为说稽山乐。万壑夹崖流，千岩当镜落。天台与雁宕，相峙对冥莫。所恨天一方，不得凌垠崿。尚冀通关梁，东南骋行脚。徘徊云门寺，携手翔寥廓。
平壤送南士还天朝·其一
作者：许筠
朝代：明

公子中州彦，缅邈青云姿。诗情敌谢朓，赋笔凌左思。慷慨请长缨，万里东海涯。壮志未劘罍，归骖忽西驰。箕郊尚秋热，行李多险巇。知音既云稀，况复将远离。长路漫浩浩，念之涕双垂。
平壤送南士还天朝·其二
作者：许筠
朝代：明

弱龄有遐想，栖迟在丘壑。玩世笑东方，隐几师南郭。中年来城市，误为簪组缚。谁言珥彤管，素志非黄阁。公子稽山秀，为说稽山乐。万壑夹崖流，千岩当镜落。天台与雁宕，相峙对冥莫。所恨天一方，不得凌垠崿。尚冀通关梁，东南骋行脚。徘徊云门寺，携手翔寥廓。
晚咏
作者：许筠
朝代：明
体裁：古风

重帘隐映日西斜，小院回廊曲曲遮。疑是赵昌新画就，竹间双鹤坐秋花。
柬吴子鱼先生
作者：许筠
朝代：明

野馆荒凉门半开，入帘残月影徘徊。露虫偏向秋林织，今夜故人来不来？
江天晓思
作者：许筠
朝代：明

西飞燕，东流水，人生倏忽春梦里。一夜狂歌不尽欢，十年惆怅情无已。渚烟汀树春朦胧，曲栏珠箔星在东。兰台鸣鼓逐晓发，轻帆一片飞长空。
蕊珠曲
作者：许筠
朝代：明

云窗雾阁何夜长，湘帘明月低银床。玉斧真人年正少，罗衾好绾双鸳鸯。兰灯荧荧照画阁，栏外绛河犹未落。宿香乍染翡翠衾，娇云未散芙蓉幕。佳人风骨广寒仙，霞裾六叶裁轻烟。羽盖朝朝向玄圃，蟠桃花发三千年。
送卢判官
作者：许筠
朝代：明

秋山悬夕照，客意已悲凉。况复当此时，送君归故乡。相对茅檐下，灯火吐清光。佳人抱瑶瑟，促柱倾壶觞。殷勤须尽醉，明发各茫茫。
送参军吴子鱼大兄还大朝
作者：许筠
朝代：明

国有中外殊，人无夷夏别。落地皆弟兄，何必分楚越。胆胆每相照，冰壶映寒月。倚玉觉我秽，唾珠复君绝。方期久登龙，遽此成离诀。关河路险巇，秋郊方蠲热。此去慎行休，毋令阻回辙。东陲尚用兵，海峤日流血。须冯鲁连子，却秦掉寸舌。勿嫌九夹陋，勉徇壮夫节。
陪吴参军子鱼登义城
作者：许筠
朝代：明

迥野垂天末，长江接海流。雨馀多牧笛，风急少行舟。一鹗穿云去，双凫就渚浮。相怜无限思，空倚仲宣楼。
出山别元参学
作者：许篈
朝代：明

花宫星斗寒相映，叠叠春山闻夜磬。楚客初招万里魂，胡僧暂起经年定。王孙绿草渐芳菲，松月留人归未归。欢喜岭头丛桂暗，芙蓉峰下怪禽飞。荷衣蕙带宿云湿，宝殿沉沉鬼神泣。明日朝阳江上行，知君惆怅溪头立。
感遇
作者：许篈
朝代：明

君好堤边柳，妾好岭头松。柳絮忽飘荡，随风无定踪。不如岁寒姿，青青傲穷冬。好恶苦不定，忧心徒忡忡。
牵情引
作者：许篈
朝代：明

熊州楼观飞云外，白简霜威凌皂盖。组练三千引绣衣，罗裙二八鸣珠带。九华之帐香氤氲，寂寂琼楼午夜分。苎里佳人娇荐枕，巫山仙子渺行云。牵情梦罢看归路，别恨迢迢隔烟雾。妾心苦作藕中丝，郎意何如荷上露。锦水东西杨柳新，往来愁杀断肠人。欲将心事寄青鸟，芳草年年空复春。
谢编修黄公惠诗扇
作者：许篈
朝代：明
体裁：五言排律

越橐传轻箑，良工制作劳。古藤分剡曲，寒竹截湘皋。洒落留清什，飘扬动彩毫。书因逸少重，价为谢安高。自得双金赠，还同一字褒。年年火云日，长是忆仙曹。
镜囊词
作者：许篈
朝代：明

江上女儿当窗织，染得深潭千丈黑。什袭珍包入尚方，五丁输取归东国。几年箱箧有馀香，为君裁作明镜囊。囊里青铜明似月，镜中玉貌春花光。青铜可磨石可转，惟有此心终不变。欲识中情长忆君，日日揭囊看镜面。
送倪汝敬谪官宜山
作者：许篪
朝代：明

皂囊朝捧入承明，夕泛孤舟万里行。补衮有才人共惜，出关无节吏还迎。夜郎月白空归梦，铜柱云深薄宦情。此后阴晴俱未卜，重来江郭听鸠鸣。
七月十四夜作
作者：许继
朝代：明

山堂起坐揽秋衣，窗竹翛翛月在扉。音问每时烦故旧，梦魂终夜绕庭闱。露华忆遍仙人掌，虫韵惊催织女机。感物怅然怀往事，到今三十一年非。
中夜闻风雨满林明旦即为重九情之所至辄见乎辞
作者：许继
朝代：明

梦觉清夜分，林塘响风雨。虚怀怯病枕，展转心自语。重阳适兹日，兴感眷时序。柔道方汇征，嘉名固宜与。嘹嘹冥鸿翔，摵摵凉叶委。抚迹徒有悲，抽思谩无绪。登高候明发，新寒薄衡宇。黄花满山篱，采采怀俦侣。
九日
作者：许继
朝代：明

高风驱俗尘，霜日丽寒素。以兹幽旷怀，可使佳辰度。黄花已在手，樽酒故人遇。广野接平冈，复得閒余步。天空目自远，景豁心已悟。兴尽即言还，宁悲九秋暮。
九日登山
作者：许继
朝代：明

处喧久忘静，临旷始怀真。步登千仞冈，眷兹九秋辰。余滓澄广泽，薄氛散高旻。浮空白云远，冠日丹霞新。海屿互出没，天峰秀嶙峋。清眸穷四遐，逸兴荡八垠。兴怀慨前古，一瞬迹已陈。无令东篱菊，静笑悲秋人。
兰菊图
作者：许继
朝代：明

九畹曾无旧日春，都随萧艾混泥尘。秋风冷淡山篱下，惟有黄花是故人。
初日
作者：许继
朝代：明

扬辉启群阴，升耀昭万象。迢遥羲和驭，驾龙复东上。海波方照灼，岩霏尽开朗。遂令一羽微，飞飞亦求养。冥行固云众，谁此悟昏妄。
十七夜月
作者：许继
朝代：明

玉鉴重飞夜，寒光落素扉。山河空照影，星汉久沉辉。城鼓催传漏，庭砧罢捣衣。谁能清啸里，长望不怀归。